title: Tiranan yliopisto

text: Tiranan yliopisto (albaniaksi "Universiteti i Tiranës") on Tiranassa, Albanian pääkaupungissa toimiva yliopisto. Siitä tuli maansa ensimmäinen yliopisto, kun se perustettiin lokakuussa 1957.


title: Tiranan yliopisto

text: Vuosina 1985–1991 yliopisto tunnettiin nimellä "Tiranan Enver Hoxha -yliopisto", diktaattori Enver Hoxhan mukaan.


title: Tiranan yliopisto

text: Tiranan yliopistossa on yli 14 000 opiskelijaa ja yli 600 opettajaa. Nykyinen rehtori on Shezai Rrokaj.


title: Tiranan yliopisto

text: Yliopistossa on tällä hetkellä seitsemän tiedekuntaa. Alun perin tiedekuntia oli kymmenen, mutta vuonna 1991 Tiranan polytekninen yliopisto irtautui Tiranan yliopistosta omaksi oppilaitoksekseen.


title: Katariina Juselius

text: Katariina Juselius (s. 29. syyskuuta 1943, Turku) on suomalainen ekonomisti. Aiemmin Svenska handelshögskolanissa vaikuttanut Juselius on vuodesta 1997 toiminut Kööpenhaminan yliopiston kansantaloustieteen professorina. Juseliuksen lähinnä makrotalouteen ja ekonometrian alaan liittyviä tutkimuksia on julkaistu useissa kansainvälisissä tieteellisissä aikakausijulkaisuissa.


title: Seppo Honkapohja

text: Seppo Mikko Sakari Honkapohja (s. 7. maaliskuuta 1951 Helsinki) on Suomen Pankin johtokunnan jäsen ja ekonomisti. Hänen virkauransa keskuspankissa alkoi 2008. Honkapohja toimi vuodesta 2004 vuoteen 2007 Cambridgen yliopiston makrotaloustieteen professorina.


title: Seppo Honkapohja

text: Ennen siirtymistään Cambridgeen Honkapohja toimi Suomen Akatemiassa, Helsingin yliopistossa, Harvardin yliopistossa ja Turun kauppakorkeakoulussa. Hän on Helsingin yliopiston taloustieteen dosentti. Honkapohjan tutkimustyö käsittelee pääasiassa rahapolitiikkaa.


title: Seppo Honkapohja

text: Honkapohja valittiin Academia Europæan jäseneksi vuonna 1990 ja Suomalaisen Tiedeakatemian jäseneksi vuonna 1991. Hän osallistui 2008 Bilderberg-ryhmän kokoukseen.


title: Seppo Honkapohja

text: Honkapohja kävi koulunsa Savonlinnassa ja Joensuussa. Hänen isänsä oli lääkintöneuvos Helge Honkapohja (ent. Holgers) ja äitinsä lääketieteen lisensiaatti Eila Pulkkinen. Honkapohja suoritti ylioppilastutkintonsa walesilaisessa United World College of the Atlantic -lukiossa, jonne hän sai Suomen Kulttuurirahaston stipendin 17-vuotiaana.. Sen jälkeen Honkapohja hakeutui Helsingin yliopistoon valtiotieteelliseen tiedekuntaan. Hän suoritti kansantaloustieteen opinnot tenttimällä, mutta istui matematiikan ja tilastotieteen luennoilla jopa 30 tuntia viikossa. Honkapohja osallistui opiskeluaikana myös opiskelijapolitiikkaan asettumalla ylioppilaskunnan vaaleissa kerran liberaalien ehdokkaaksi ja sai toistakymmentä ääntä. Aikaisemmin Joensuun normaalilyseossa hän oli toiminut koulun teinikunnan puheenjohtajana. Hänen kaudellaan 1968 teinikunta erosi Suomen Teiniliitosta, ja se lakkautettiin.


title: Seppo Honkapohja

text: Kun Suomen Pankin johtokunnan varapuheenjohtaja Matti Louekoski oli jäämässä eläkkeelle vuodenvaihteessa 2008, Honkapohja haki vapautuvaa jäsenen paikkaa. Eduskunnan pankkivaltuuston esitettyä 13. syyskuuta 2007 Honkapohjaa yksimielisesti uudeksi johtokunnan jäseneksi, presidentti Tarja Halonen nimitti hänet tehtäväänsä 28. syyskuuta.


title: Seppo Honkapohja

text: 2012 Honkapohja valittiin jatkamaan toinen viisivuotiskausi johtokunnassa.


title: Seppo Honkapohja

text: Honkapohja on toiminut muun muassa seuraavien taloustieteilijöiden väitöskirjatutkimusten ohjaajana:


title: Kokonaissynteesi

text: Kokonaissynteesi (tai "totaalisynteesi") viittaa monimutkaisten orgaanisten aineiden kemialliseen synteesiin. Tavoitteena on syntetisoida aine helposti saatavista ja edullisista (yleensä maaöljyperäisistä) lähtöaineista. Kokonaissynteesin tavoitteeksi otetaan esimerkiksi monimutkainen luonnonaine.


title: Kokonaissynteesi

text: Nykyään kemia ja erityisesti spektroskopia on kehittynyt niin pitkälle, ettei ole enää suurikaan saavutus yksinkertaisesti vain syntetisoida jotain ainetta niin paljon, että se pystytään havaitsemaan. Ongelmana on tehokkaiden menetelmien myrkyllisyys, monimutkainen synteesireitti ja usein huono saanto. Uusi tavoite on uusien, parempien synteesimenetelmien kehittäminen, jotta menetelmä voitaisiin teollistaa. Kokonaissynteesiä harrastetaan myös opetus-, ja yleisessä tutkimustarkoituksessa.


title: Kokonaissynteesi

text: Ensimmäisiä kokonaissynteesiä olivat urean ja glukoosin synteesit, joilla osoitettiin, että myös elävä luonto kuuluu kemian piiriin. Ensimmäisen kerran kokonaissynteesin kaupallisti suomalainen kemisti Gustaf Komppa, joka valmisti kamferia männynpihkasta saatavasta raaka-aineesta.


title: Karl Haushofer

text: Karl Haushofer (27. elokuuta 1869 München – 9. maaliskuuta 1946 Pähl) oli saksalainen upseeri ja maantieteilijä. Haushoferin geopoliittinen ajattelu vaikutti merkittävästi Saksan ulkopolitiikkaan ennen toista maailmansotaa. Haushofer loi myös pohjan Saksan ulkopolitiikkaa ohjanneelle elintilateorialle.


title: Karl Haushofer

text: Haushofer kuului baijerilaiseen aristokratiaan. Hän aloitti sotilasuran vuonna 1887. Vuoteen 1907 mennessä hänestä tuli erittäin pätevä yleisesikuntaupseeri ja hän muun muassa opetti Baijerin sotilasakatemiassa taktiikkaa ja sotahistoriaa. Alkuvuodesta 1907 hän sai komennuksen divisioonan esikuntaupseeriksi. Divisioonan kasarmi oli syrjäisessä Laundaussa ja Haushofer ei ollut tyytyväinen tehtäviinsä divisioonassa. Hän haki muun muassa Konstantinopolin sotilasasiamieheksi, mutta häntä ei valittu. Helmikuussa 1907 hänet valittiin Tokion sotilasasiamieheksi.


title: Karl Haushofer

text: Haushofer alkoi kiinnostuneena opiskella Japanin historiaa, kulttuuria ja kieltä. Matka Saksasta Japaniin kesti lokakuusta 1908 helmikuuhun 1909. Haushofer vieraili matkan aikana Intiassa ja Burmassa. Haushoferin Japanin komennus kesti kaksi vuotta ja onnistui hyvin. Japanilaiset ottivat hänet hyvin vastaan ja hän tutustui Japanin korkeimpiin piireihin. Hän vieraili myös Japanin vuosina 1894–1905 valloittamilla alueilla Koreassa, Mantšuriassa ja Kiinassa. Haushoferin komennus loppui vuonna 1910 ja hän palasi Saksaan kesällä 1910 Venäjän halki junalla. Menomatkalla Haushofer tutustui Yhdistyneen kuningaskunnan merivaltaan ja sen siirtomaajoukkoihin. Sotilasasiamiehenä hän havaitsi Japanin tahdon laajentaa vaikutustaan Itä-Aasiassa ja Venäjän alueellisen vahvuuden. Matkan jälkeen hän esitteli havaintojaan luennoilla ja lehtiartikkeleissa.


title: Karl Haushofer

text: Syksyllä 1911 Haushofer aloitti opettajana Baijerin sotilasakatemiassa, mutta sairastui keuhkokuumeeseen vuonna 1912 ja joutui useaan otteeseen pitkälle sairauslomalle. Ensimmäisessä maailmansodassa Haushofer toimi itä- ja länsirintamalla erilaisissa komentaja- ja esikuntatehtävissä. Näissä tehtävissä hän saattoi soveltaa teoreettista sotataidon osaamistaan käytännössä. Sodan lopussa Haushofer oli sotilasarvoltaan eversti ja hän toimi kenttätykistöprikaatin komentajana. Sodan aikana Haushofer havaitsi maantieteen tärkeyden sotataidolle. Kesällä 1916 hän tutustui ruotsalaisen Rudolf Kjellénin teokseen "Der Staat als Lebensform", jonka vaikutuksesta hän kiinnostui geopolitiikasta.


title: Karl Haushofer

text: Haushofer aloitti syksyllä 1918 maantieteen opettamisen Münchenin yliopistossa, mutta jatkoi samaan aikaan myös Münchenin kodinturvajoukoissa toimimista. Hän erosi armeijasta kenraalimajurina, kun hänet nimitettiin Münchenin yliopiston dosentiksi. Vuonna 1924 Haushofer perusti Müncheniin geopoliittisen tutkimuslaitoksen. Tutkimuslaitos julkaisi aikakauslehteä, "Zeitschrift für Geopolitik"ia. Haushofer oli vakuuttunut Saksan ja Neuvostoliiton välisen yhteistyön hyödyistä eräänlaisena vastapainona anglo-amerikkalaiselle maailmalle. Hän kannatti Saksan Lebensraumin kasvattamista, muttei nähnyt mahdolliseksi koko mantereen valtaamista.


title: Karl Haushofer

text: Haushofer ei hyväksynyt kansallissosialistien sisä- ja ulkopolitiikkaa ja lopullisesti hänen ja Adolf Hitlerin väliset suhteet katkesivat syksyllä 1938. Haushofer piti uransa suurimpana saavutuksena Neuvostoliiton ja Saksan välistä Molotov–Ribbentrop-sopimusta. Myös Saksan ulkopuolella hänet nähtiin sopimuksen ”henkisenä isänä”. Haushofer oli kuitenkin todellisuudessa koko sodan ajan poliittisen päätöksenteon ulkopuolella ja keskittyi kirjalliseen toimintaan.


title: Karl Haushofer

text: Haushoferin poika Albrecht kuului heinäkuun 20. päivän salaliittoon. Albrecht teloitettiin huhtikuussa 1945 ja myös Haushoferia epältiin salaliittoon osallistumisesta. Hänet vietiin Dachaun keskitysleirille, jossa häntä kuulusteltiin kuukauden ajan ennen vapauttamista. Sodan jälkeen liittoutuneet kuulustelivat Haushoferia, mutta eivät syyttäneet tätä sotarikoksista. Haushofer päätyi vaimoineen tekemään itsemurhan 9. maaliskuuta 1946.


title: Karl Haushofer

text: Haushofer oli naimisissa Marthan kanssa ja hänellä oli kaksi poikaa: Albrecht (1903–1945) ja Heinz. Heinz oli maatalousprofessori. Albrecht työskenteli muun muassa Haushoferin tutkimuslaitoksessa ja myöhemmin ulkoministeriössä.


title: Bengt Holmström

text: Bengt Robert Holmström (s. 18. huhtikuuta 1949 Helsinki) on suomalainen ekonomisti, joka toimi Yalen yliopiston taloustieteen professorina vuodesta 1983 ja on hoitanut Massachusetts Institute of Technologyn taloustieteen professuuria vuodesta 1994. Holmström sai vuonna 2016 ensimmäisenä suomalaisena Ruotsin keskuspankin taloustieteen palkinnon Alfred Nobelin muistoksi yhdessä Oliver Hartin kanssa.


title: Bengt Holmström

text: Suomenruotsalainen Holmström suoritti kandidaatintutkinnon Helsingin yliopistossa matematiikasta vuonna 1972, minkä jälkeen hän siirtyi Stanfordin yliopistoon ja väitteli siellä talouden alalta vuonna 1978. Vuodesta 1979 alkaen Holmström on toiminut eri tieteellisissä tehtävissä useissa yhdysvaltalaisissa yliopistoissa. Hän työskenteli myös apulaisprofessorina Svenska handelshögskolanissa vuosina 1980–1986. Helsingin yliopiston alumniyhdistys valitsi Holmströmin vuoden alumniksi vuonna 2010. Vaasan yliopisto myönsi Holmströmille kauppatieteiden kunniatohtorin arvon vuonna 1988 ja Tukholman kauppakorkeakoulu vuonna 1998.


title: Bengt Holmström

text: Holmströmin tieteellinen tutkimustyö on keskittynyt työn taloustieteeseen sekä toimialan taloustieteeseen. Hänet tunnetaan parhaiten kannusteiden analyysista epäsymmetrisen informaation tilanteissa. Holmströmin väitöskirjassaan tunnetuksi tekemä moraalisen hasardin malli on muodostunut kirjallisuudessa niin sanotuksi benchmark-malliksi. Hän on julkaissut useita artikkeleita taloustieteen arvostetuimmissa julkaisuissa.


title: Bengt Holmström

text: Akateemisen uransa lisäksi Holmström on toiminut useiden suomalaisten yritysten ja yhteisöjen luottamustehtävissä, kuten jäsenenä Nokian ja Elinkeinoelämän valtuuskunnan hallituksissa sekä Aalto-yliopiston hallituksessa.


title: Bengt Holmström

text: Holmström palkittiin vuonna 2016 Nobelin taloustieteen palkinnolla sopimusteorian kehittämisestä yhdessä Oliver Hartin kanssa. "Thomson Scientific" veikkasi häntä palkinnon saajaksi jo syksyllä 2006, ja vuonna 2015 hän oli mukana AFP-uutistoimiston listalla.


title: Bengt Holmström

text: Holmström on osallistunut aktiivisesti Suomen talouspoliittiseen keskusteluun ja ollut mukana useissa asiantuntijaryhmissä antamassa politiikkasuosituksia päätöksentekijöille.


title: Bengt Holmström

text: Holmström, Sixten Korkman ja Vesa Vihriälä arvioivat valtiovarainministeriön tilaamassa raportissaan, että hallituksen finanssipolitiikan linja on pääosin ”kohdallaan”. Kolmikon mietinnössä oli kuitenkin myös kritiikkiä.


title: Bengt Holmström

text: Bengt Holmström on myös kritisoinut hallituksen talouspolitiikkaa. Erityisesti hän arvosteli vuonna 2015 hallituksen koulutusleikkauksia ja yliopistosäästöjä "Hufvudstadsbladetin" haastattelussa. Yhdysvalloissa asuva Holmström sanoi, että leikkaukset ovat suuria. "Niitä on tehty paljon myös meillä USA:ssa, mutta ei koskaan tällaista. Yliopistot toimivat pitkällä tähtäimellä, eivätkä äkkinäiset päätökset ole hyviä." Hän arvosteli erityisesti valtion puuttumista yliopiston autonomiaan ja tutkimuskohteisiin ohjaamalla uudelleen rahoitusta.


title: Bengt Holmström

text: Holmströmin mielestä suomalaisen ammattiyhdistysliikkeen pitäisi luopua vallasta, jotta myös ammattiliittoon kuulumattomilla ja työttömillä olisi ääntä. Holmström perustelee ammattiyhdistysliikkeen heikentämistä työmarkkinoiden joustavuuden lisäämisellä. Holmströmin mielestä työehtosopimusten yleissitovuus ei ole välttämättä kansakunnan etu. Holmström myös mainitsee että ammattiyhdistysliike täytyy tarvittaessa pakottaa hyväksymään työehtojen heikennyksiä.


title: Bengt Holmström

text: Holmströmin mielestä maahanmuuttajille pitäisi sallia pienemmät palkat ja heikompi sosiaaliturva kuin kantaväestöön kuuluville. Tämä tarkoittaa, että Holmström kannattaa työehtosopimuksissa määritettyjä minimipalkkatasoja matalampia palkkatasoja maahantulleille. Hänen mielestään maahanmuuttaja pääsisi tällä tavalla etenemään tikkaita pitkin eikä se ärsyttäisi suomalaisia niin paljon.


title: Bengt Holmström

text: Holmströmin mielestä yksilöiden tekemät päätökset voivat olla hirveän huonoja yhteisölle.


title: FireHouse

text: FireHouse on Charlotessa, Pohjois-Carolinassa vuonna 1988 perustettu glam metal/hard rock -yhtye. Ahkerasti itärannikon klubeilla keikkailleet muusikot herättivät toista paikallista yhtyettä, "Diving For Pearlsiä", katsastamaan tulleen Epic Recordsin edustajan huomion, ja FireHouse sai levytyssopimuksen. Yhtyeen nimeä kantanut debyyttialbumi julkaistiin vuonna 1990. Levy poiki kolme hittisingleä, "Don't Treat Me Bad", "All She Wrote" ja "Love Of A Lifetime" ja menestyi hyvin.


title: FireHouse

text: 1992 ilmestynyt kakkosalbumi "Hold Your Fire"; siltä julkaistiin singlet "Reach For The Sky", "Sleeping With You" ja power-balladi "When I Look Into Your Eyes". Vuoden 1991 American Music Awardseissa FireHouse vastaanotti parhaan uuden hard rock / heavy -yhtyeen palkinnon.


title: FireHouse

text: Heidän viimeisin julkaisunsa on vuonna 2003 julkaistu "Prime Time". FireHouse on ollut mukana Rock Never Stops -kiertueella vuosina 1998 ja 2005. Firehousella on ollut myös yhteiskiertue nimeltä Blood Sweat and Beers, jossa olivat mukana Trixter ja Warrant.


title: Travian

text: Travian on Travian Gamesin kehittämä selainpohjainen strategiapeli, joka sijoittuu kuvitteelliseen Travianin maailmaan. Peli on alun perin saksalainen, mutta se on käännetty jo 42 kielelle. Pelissä on kolme heimoa: gallialaiset, teutonit ja roomalaiset. Pelin lopullisena päämääränä on saada maailmanihme tasolle 100, jolloin kierros päättyy ja se aloitetaan alusta. Peliä pelataan internetin välityksellä yhdessä lukuisten muiden pelaajien kanssa, eli kyseessä on MMOG (Massively Multiplayer Online Game).


title: Travian

text: Traviania pelataan servereillä, joista jokainen on oma yksittäinen pelinsä, ja joista jokaisella on omat pelaajansa. Servereitä järjestetään normaalin pelinopeuden lisäksi myös kolminkertaisella ja viisinkertaisella pelinopeudella. Lisäksi järjestetään classic-servereitä, joissa pelataan Travianin aikaisempaa versiota. Serverit järjestetään maakohtaisesti, ja jokaisella maalla voi olla useita servereitä samaan aikaan käynnissä.


title: Travian

text: Valtaosa servereistä toimii normaalilla nopeudella. Kolminkertaisen pelinopeuden servereillä, eli speed3x-servereillä peli käy nimensä mukaisesti kolminkertaisella nopeudella ja kaikki rakennukset ym. rakentuvat kolme kertaa nopeammin, ja resurssikentät tuottavat kolminkertaisesti resursseja. Ainoastaan joukot liikkuvat kaksinkertaisella nopeudella. Classic-servereillä pelataan Travianin vanhempaa 2.5-versiota, josta on poistettu mm. keitaat, ja sankarit. Classicia pelataan normaalilla nopeudella.


title: Travian

text: Alkuvuodesta 2010 järjestettiin yksittäinen kymmenkertaisella nopeudella toimiva testiserveri, jossa joukot kulkivat nelinkertaista nopeutta.


title: Travian

text: Travianissa on neljä erilaista resurssia; puu, savi, rauta ja vilja. Resurssit ovat Travianin raaka-aineita, joita tarvitaan käytännössä lähes kaiken kehittämiseen. Viljaa käytetään raaka-aineen lisäksi myös asukkaiden ja joukkojen ravinnoksi, joka vähennetään tuntituotannosta. Sen vuoksi viljaa vaaditaan tilin kehittämiseen muita resursseja huomattavasti enemmän. Jos kylän asukkaat ja joukot kuluttavat ravinnokseen enemmän viljaa, kuin minkä kylä tuottaa, viljan tuotanto kääntyy negatiiviseksi. Viljan loppuessa ja tuotannon ollessa negatiivinen, joukot alkavat kuolla nälkään. Yksittäisen joukon kuollessa nälkään viljasiiloon palautetaan joukon kouluttamiseen tarvittu määrä viljaa.


title: Travian

text: Resursseja saadaan resurssikentistä, joita jokaisessa kylässä on valmiiksi 18 kappaletta. Mitä korkeammalla tasolla resurssikentät ovat, sitä enemmän ne tuottavat kylään resursseja. Normaalisti resurssikentät voi laajentaa vain tasolle 10. Pelaajan pääkaupungissa resurssikenttiä voi kuitenkin laajentaa tasolle 20asti. Käytännön rajan asettaa korkeammille tasoille laajentamiseen vaadittava resurssimäärä, joka nousee resurssikentästä riippuen tasojen 18–19 jälkeen niin korkeaksi, ettei tarvittavaa resurssimäärä ole ilman artefaktia mahdollista varastoida, jotta laajentaminen olisi mahdollista. Classic-servereillä pääkaupungin resurssikenttien maksimitaso on 12.


title: Travian

text: Travianissa jokaisessa kylässä on resurssikenttien lisäksi kylän keskusta, jossa maailmanihmekyliä lukuun ottamatta on 20 vapaata rakennuspaikkaa, paikka kokoontumispisteelle, sekä muurille. Rakennuksia on kymmeniä erilaisia, jokaisella rakennuksella on eri käyttötarkoitus, ja mahdolliset esivaatimukset, jotka näkyvät uutta rakennusta rakennettaessa. Uusi rakennus rakennetaan painamalla tyhjää rakennuspaikkaa kylän keskustassa. Rakennusten rakentamiseen ja laajentamiseen tarvitaan resursseja, ja jokaisen rakennuksen rakentamisessa tai laajentamisessa kuluu tietty määrä aikaa, ennen kuin rakennus valmistuu. Rakennusten kehittämisestä saadaan kylään asukkaita, ja rakennukset tuottavat myös tietyn määrän kulttuuripisteitä tunnissa. Useimpien rakennusten maksimitaso on 20.Keitaat ovat yksi Travianin keskeisimpiä elementtejä. Keitaat tunnistaa kartalta poikkeavasta ulkonäöstä. Keitaisiin ei voi perustaa uutta kylää, mutta ne voi valloittaa sankarilla, kun sankarin kartano on kehitetty tasolle 10/15/20. Keitaat antavat bonusta resurssien tuotantoon siihen kylään josta se on vallattu. Yhdelle kylälle voi vallata korkeintaan kolme keidasta. Keitaita on kahdenlaisia. Ensimmäisen tyypin keitaat antavat 25 % bonuksen puun, saven, raudan, tai viljan tuotantoon. Toinen keidastyyppi antaa yksittäisen resurssibonuksen lisäksi 25 % bonuksen viljaan. Näin ollen eräät keitaat antavat jopa 50 % bonuksen viljaan. Keitaan valloittamiseksi keitaaseen täytyy hyökätä sankarilla, kun kaikki keitaassa asuvat eläimet on ensin tapettu. Classic-versiossa keitaat on sijoitettu kartalle, mutta niihin ei voi hyökätä tai niitä ei voi vallata.


title: Travian

text: Travianissa on valittavana kolme eri heimoa: roomalaiset, teutonit ja gallialaiset. Lisäksi on NPC-heimo, nataarit, joilla ei voi pelata.


title: Travian

text: Travianin heimoista gallialaisten joukoilla on paras yleispuolustus. Gallialaisten joukot ja kauppiaat ovat pelin nopeimmat. Kauppiailla on keskinkertainen kantokapasiteetti. Gallialaisten muurina toimii paaluaita, joka antaa keskinkertaisen puolustusbonuksen, ja on keskinkertaisen helppo/vaikea tuhota. Heidän kätkönsä piilottaa kaksi kertaa enemmän resursseja, kuin kahdella muulla heimolla. Gallialaisten erityisrakennus on ansoittaja, jonka vain he voivat rakentaa. Ansoittaja antaa mahdollisuuden rakentaa ansoja vihollisten varalle. Gallialaisilla on pelin halvimmat uudisasukkaat, mutta kallein koneisto. Heimoa luonnehditaan usein helpoimmaksi aloittelijoille voimakkaan puolustuksen ja heimon helpon eri pelityyleihin erikoistumisen vuoksi.


title: Travian

text: Teutonit ovat pelin aggressiivisin, ja parhaiten ryöstämiseen soveltuva heimo. Teutoneiden erityiskyky on ryöstöbonus, jonka takia vihollisten kätköt piilottavat teutoneita vastaan vain 80 % (66 % classic-serverillä) kätköjen alkuperäisestä kapasiteetista. Teutoneiden joukot ovat hitaita, mutta hyvin halpoja. Heidän perusyksikkönsä, "nuijamies", on pelin halvin yksikkö. Teutoneilla kauppiaiden kantokapasiteetti on pelin korkein, mutta kauppiaat ovat hitaita. Teutoneilla on maamuuri, jonka antama puolustusbonus on vähäinen, mutta muuria on hyvin vaikea tuhota. Teutoneiden erityisrakennus on "panimo", jonka vain he voivat rakentaa. Teutoneita luonnehditaan usein kokeneempien pelaajien heimoksi näiden huonon puolustuksen, ja aktiivisuutta vaativan ryöstelevän pelityylin vuoksi.


title: Travian

text: Roomalaisten erikoisuutena on kyky päivittää resurssikenttää ja kylän keskustan rakennusta samaan aikaan. Heidän sotilaansa ovat pelin kalleimpia, mutta joukot ovat pelin ylivoimaisesti tehokkaimmat taitaen niin hyökkäyksen kuin puolustuksenkin. Vastaavasti roomalaisten ratsuväki kuluttaa muita heimoja enemmän viljaa, joka muodostuu ongelmaksi varsinkin normaaleilla servereillä. Roomalaiskauppiaiden kantokapasiteetti on vähäinen, ja kauppiaiden nopeuskin vain keskinkertainen. Roomalaisten muurina toimii kaupungin muuri, jonka antama bonus on pelin korkein, mutta vastaavasti muuri on hyvin helppo tuhota. Roomalaisten erityisrakennus on hevostenjuottoallas, jonka vain he voivat rakentaa.


title: Travian

text: Nataarit ovat pelin NPC-heimo, jolla ei voi pelata. Nataarien joukot ovat muiden heimojen joukkoja huomattavasti voimakkaampia. Nataarit omistavat eri pelivaiheissa ilmestyvät artefaktikylät, maailmanihmekylät, ja rakennusohjekylät, jotka ovat tärkeitä pelillisiä elementtejä, ja liittyvät mm. serverin voittamiseen. Lisäksi nataareilla on pääkaupunki, joka ilmestyy normaalisti kordinaatteihin 400|400. Paikan ollessa varattu, pääkaupunki ilmestyy lähimpään vapaana olevaan ruutuun. Ensimmäiset kylät, ja pääkaupunki ilmestyvät serverien puolivälissä artefaktien yhteydessä. Nataarien pääkaupungissa on loputtomasti ansoja, joten kylään ei missään tapauksessa kannata hyökätä. Sen sijaan kylää voi tiedustella. Nataarit hyökkäävät pääkaupungistaan vain loppupeleissä maailmanihmettä rakentavien pelaajien kimppuun.


title: Travian

text: Artefaktit ovat aluksi nataarien omistamia maagisia esineitä, jotka antavat artefaktin omistajille erityisominaisuuksia, kuten nopeammat joukot. Pelin puolivälissä kartalle ilmestyy satunnaisiin sijainteihin tietty määrä nataarien omistamia nataarikeitaita (kutsutaan myös artefaktikyliksi), joissa artefaktit ovat. Artefaktien ryöstämiseksi nataarikeitaasta tulee ensin tuhota aarrekammio, tappaa kaikki nataarijoukot, jonka jälkeen aftefaktin voi ryöstää normaalilla hyökkäyksellä sankarin ollessa mukana. Lisäksi hyökkääjällä tulee olla aarrekammio tasolla 10/20 siinä kylässä, josta hän hyökkää riippuen artefaktin tyypistä.


title: Travian

text: Artefaktikategoriat, joista jokaisella on omanlaisensa vaikutus:Tämän lisäksi lähes jokaista kategoriaa kohti on kolmea artefaktityyppiä. Vähäiset artefaktit vaativat aarrekammion tasolla 10, jotta ne voi valloittaa. Ilveilijän artefaktia lukuun ottamatta vähäisiä artefakteja on kuusi kutakin kategoriaa kohti, ja vaikutusalue voi olla vain kyläkohtainen. Vähäisiä ilveilijän artefakteja on 10 kappaletta, ja vaikutusalue vaihtelee. Normaalit artefaktit puolestaan vaativat aarrekammion tasolla 20, ja vaikutus on tilikohtainen. Vastaavasti myös artefaktien vaikutus on heikompi niiden vaikuttaessa koko tiliin, eli pelaajan kaikkiin kyliin. Normaaleja artefakteja on neljä kutakin kategoriaa kohti, lukuun ottamatta normaaleita ilveilijän artefakteja, joita ei ole ensimmäistäkään. Voimakkaimpana ovat ainutkertaiset/uniikit artefaktit. Uniikkiartefaktien valtaamiseen tarvitaan tason 20 aarrekammio. Uniikkiartefaktit vaikuttavat koko tiliin, mutta poiketen normaaleista artefakteista, niiden vaikutus on vähäisiä artefakteja voimakkaampi. Uniikkiartefakteja on vain yksi kutakin kategoriaa kohti lukuun ottamatta varastointisuunnitelmaa. Aina kun artefakti on valloitettu, kestää 24 tuntia ennen kuin sen vaikutus alkaa toimia.


title: Travian

text: Travianissa yhdellä pelaajalla voi olla monta kylää. Kyliä voi perustaa tai valloittaa toiselta pelaajalta, kun kylässä josta laajentamista suunnitellaan, on vapaa laajennospaikka, ja kulttuuripisteitä on kertynyt riittävästi. Laajennospaikkoja jokaisessa kylässä on kolme. Palatsilla kaikki kolme paikkaa on mahdollista aukaista, tasoilta 10/15/20. Virka-asunnolla vain kaksi, tasoilta 10 ja 20. Tilillä voi olla vain yksi palatsi kerrallaan. Kylän, jonne palatsi on rakennettu, voi silloin muuttaa pääkaupungiksi, jos se ei sitä jo ole. Pääkaupunkia ei voi valloittaa. Virka-asunnon voi taas rakentaa jokaiseen kylään jossa ei ole palatsia. Kun kylässä on vapaa laajennospaikka, pelaaja voi kouluttaa kylän palatsista tai virka-asunnosta uudisasukkaita, joita tarvitaan kolme uuden kylän perustamiseen, tai yhden päällikön (roomalaisilla senaattorin), jota tarvitaan kylän valtaamiseen. Päällikkö on tosin ensin koulutettava akatemiasta. Uudisasukkaita voi kouluttaa suoraan. Uudisasukkaat lähetetään kartalta haluamaansa ruutuun perustamaan kylää. Kylän valtaamiseksi pelaajan tulee tuhota ensin valloitettavaksi haluamastaan kylästä virka-asunto tai palatsi, ja hyökätä kylään sen jälkeen päälliköllä/senaattorilla laskeakseen kylän uskollisuutta. Kylä liittyy hyökkäävän pelaajan valtakuntaan, kun uskollisuus laskee nollaan.


title: Travian

text: Kun peliä on kulunut 300 päivää, speed3x-servereillä 100 päivää, kartalle ilmestyy 13 nataarien maailmanihmekylää satunnaisiin sijainteihin. Nämä mahdollistavat maailmanihmeen rakentamisen, ja pelin voittamisen. Maailmanihmekylät tulee valloittaa, tappamalla kylästä ensin nataarien joukot, ja laskemalla kylän uskollisuus nollaan kuten normaalissakin valtauksessa. Normaaleista kylistä poiketen maailmanihmekylissä on vain 15 tavallista rakennuspaikkaa, sillä kylän keskustan keskellä on paikka maailmanihmeelle. Vain näihin kyliin voi rakentaa maailmanihmeen.


title: Travian

text: Kaksi viikkoa maailmanihmekylien ilmestymisen jälkeen kartalle ilmestyy 13 uutta nataarikeidasta, jotka sisältävät maailmanihmeen rakennusohjeita. Rakennusohjeet luokitellaan artefakteihin, ja niiden valtaaminen tapahtuu samalla tavalla. Jotta maailmanihmekylän omistava pelaaja voi rakentaa maailmanihmeen ja laajentaa sitä, hänen täytyy omistaa yksi maailmanihmeen rakennusohje, jonka avulla hän voi rakentaa maailmanihmeensä tasolle 49. Sitä korkeampien tasojen saavuttamiseksi saman liittouman pelaajan tulee omistaa toinen toiminnassa oleva rakennusohje.


title: Travian

text: Serveri päättyy, kun maailmanihme rakennetaan ensimmäiseksi tasolle 100. Nataarit hyökkäävät maailmanihmeen rakentajiin pääkaupungistaan joka viides maailmanihmeen taso. Tasolta 95 alkaen nataarit lähettävät hyökkäyksen jokaisella tasolla. Maailmanihmeen omistajat ovat yleensä liittoumansa, heidän liittolaistensa, ja lukuisten ulkopuolisten pelaajien tukemia, ja he kasaavat maailmanihmekyliin usein miljoonia puolustavia joukkoja, jotta nataarien hyökkäykset, tai vihollispelaajien hyökkäykset eivät onnistuisi tuhoamaan rakentajien maailmanihmettä.


title: Travian

text: Serverin päättyessä jokainen pelaaja bannataan automaattisesti, eikä tilin kehittäminen, pelaajiin hyökkääminen, tai pelaaminen ole enää mahdollista. Myöskään joukot eivät kuole nälkään vaikka vilja loppuisikin. Pelimaailmassa on mahdollista liikkua, resursseja tuotetaan normaalisti ja foorumit ja pelin sisäinen viestijärjestelmä ovat edelleen käytössä, kunnes serveri aloitetaan yleensä muutaman viikon kuluttua uudestaan täysin alusta.


title: Travian

text: Travianiin on mahdollista ostaa oikealla rahalla kultaa, jota käyttämällä pelaajat saavat uusia erityisominaisuuksia käyttöönsä. Kullalla on mahdollista ostaa käyttöön esimerkiksi plus-tili aina muutamaksi päiväksi kerrallaan, joka tarjoaa mahdollisuuden muun muassa suurempaan karttaan, useamman rakennuskohteen asettamisen jonoon samanaikaisesti, tilikohtaisiin tilastotietoihin, ja tilin yleisnäkymään, josta pelaaja näkee kerralla kaikkien kyliensä hyökkäys- rakennus- joukko- varasto- ja resurssitiedot. Kullalla voi ostaa myös koko serverin ajaksi kultaklubin, joka tarjoaa pelaajalle lisää uusia ominaisuuksia, jatkossa ilmaisena muun muassa ryöstelylistan, ryöstelytilastot, ja viljapeltovoittoisten kyläpaikkojen etsimistoiminnon, ja lisämaksusta muun muassa automaattiset kauppareitit, ja automaattisen mestarirakentajan. Muita kullalla ostettavia etuuksia ovat esimerkiksi 25 % resurssibonukset koko tilille, ja välitön rakennusten valmistuminen. Jokainen pelaaja saa serverin alussa 35 kultaa, ja lisäkultaa voi ansaita ilmaiseksi kutsumalla uusia pelaajia peliin hyötylinkin kautta. Kun linkistä kutsuttu pelaaja perustaa toisen kylänsä, hyötylinkin omistaja saa 50 kultaa.


title: Travian

text: Hopea on Travianin T4-versioon kehitetty uudistus. Hopeaa käytetään huutokaupoissa valuuttana. Hopeaa pelaaja voi saada sankarin suorittamilta seikkailuilta ilmaiseksi, tai vaihtamalla hopeaa kullasta. Yhdellä kullalla saa 100 hopeaa. Myös hopeaa voi vaihtaa kullaksi, jolloin yhden kullan saa 200 hopeaa vastaan.


title: Travian

text: Travian Games julkisti heinäkuussa 2010 tiedon uudesta, neljännestä peliversiosta. Neljäs versio, lyhyemmin T4 tarjoaisi kokonaan päivitetyn graafisen ulkoasun, ja lukuisia uusia ominaisuuksia ja parannuksia peliin. Avoin betatestausserveri aloitettiin 1. joulukuuta 2010, ja tavallisilla peliservereillä valmista versiota alettiin käyttää alkuvuodesta 2011.


title: Travian

text: T4 uudisti Travianin sankarin kokonaan. Sankarille kehitettiin vapaasti muokattava ulkonäkö, pelillisiä etuuksia antavia esineitä, ja seikkailujärjestelmä. Sankarin voi lähettää silloin tällöin tilille ilmaantuville uusille seikkailuille, joilta sankari voi löytää resursseja, joukkoja, hopeaa, tai esineitä. Esineet kattavat kokoelman erilaisia taisteluvoimaa ja muita bonuksia antavia asusteita, kuten haarniskoita ja kypäriä sankarille. Bonukset voivat vaikuttaa esimerkiksi joukkojen nopeuteen, tai koulutusaikaan kasarmeissa ja talleissa. Lisäksi pelin esinekokoelmaan sisältyy muun muassa häkkejä, joilla pelaaja voi vangita kyläänsä eläimiä keitaista, ja lakitauluja, joilla pelaaja voi nostaa kylänsä uskollisuutta. Jokaiselle normaalille jalka- ja ratsuväkiyksikölle on lisäksi saatavissa oma nimikkoaseensa sankarin kannettavaksi, joka lisää kaikkien kyseistä yksikköä edustavien sotilaiden hyökkäys- ja puolustuspisteitä. Sankarin asusteita, ja edellä mainittuja yksikkökohtaisia aseita on saatavissa kolmea eri voimakkuutta. Voimakkaampia esineitä ilmaantuu serverin edetessä pidemmälle.


title: Travian

text: Travianin neljänteen versioon kehitettiin huutokauppa sankarin esineiden ostoa ja myyntiä varten. Kaikki vähintään kymmenen seikkailua suorittaneet pelaajat voivat osallistua huutokauppoihin. Valuuttana käytetään hopeaa. Kustakin esineestä eniten tarjonnut pelaaja voittaa huutokaupan, ja saa esineen itselleen. Toisille pelaajille huutokauppa näyttää vain toiseksi suurimman esineestä tarjotun summan, joten korkeimman tarjouksen näkee vain kyseisen tarjouksen tehnyt pelaaja.


title: Travian

text: T4 on vastaanottanut suuren määrän ristiriitaista palautetta pelaajien keskuudessa Travianin virallisilla keskustelufoorumeilla. Versiota arvostellaan muun muassa raskaamman uuden graafisen ulkoasun, ja toistaiseksi huonosti toimivan pelin kartan vuoksi. Erityisesti vanhemmat ja kokeneemmat Travianin pelaajat ovat arvostelleet pelin uusia ominaisuuksia, ja moni on ilmoittanut lopettavansa pelaamisen servereillä, joissa neljäs versio on käytössä. Vahvasti arvosteltuja uusia ominaisuuksia ovat myös muun muassa kokoontumispisteuudistus, jonka johdosta puolustaja näkee saapuvan hyökkäyksen joukot, jos hyökkäävien sotilaiden määrä on pienempi, kuin puolustajan kokoontumispisteen taso, sekä uudistettu sankarijärjestelmä mukaan lukien seikkailut, esineet, ja huutokauppa. Monien vanhojen pelaajien mielestä myös T4-version mukana tuleva pelin kallistuminen on aiheuttanut kritiikkiä pelaajien keskuudessa. Vastaavasti varsinkin uudempien pelaajien keskuudessa uudistetut pelilliset ominaisuudet ovat keränneet myös paljon positiivista palautetta.


title: Tetjana Samoylenko-Dorovskych

text: Tatjana Vladimirovna Samolenko-Dorovskih (, o.s. Samolenko) eli Tetjana Volodymyrivna Samoilenko-Dorovskih’ () (s. 12. elokuuta 1961 Sekretarka, Orenburg, Venäjän SFNT) on ukrainalainen keskimatkojen juoksija, joka voitti olympiakultaa ja kolme maailmanmestaruutta.


title: Tetjana Samoylenko-Dorovskych

text: Neuvostoliittoa edustanut Samolenko-Dorovskih sijoittui Stuttgartin EM-kilpailuissa 1986 1 500 metrin juoksussa toiseksi. Seuraavana vuonna sisäratojen MM-kilpailuissa Indianapolisissa hän voitti 3 000 metrin juoksun ja sijoittui 1 500 metrillä toiseksi. Saman vuoden Rooman MM-kisoissa hän voitti sekä 1 500 metrin että 3 000 metrin juoksut. Soulin olympialaisissa 1988 hän saavutti pronssia 1 500 metrillä ajalla 4.00,30, mutta voitti olympiakultaa 3 000 metrillä ennätysajallaan 8.26,53.


title: Tetjana Samoylenko-Dorovskych

text: 1991 Tokion MM-kilpailuissa Samolenko-Dorovskih voitti hopeaa 1 500 metrin juoksussa ja kultaa 3 000 metrillä. Seuraavan vuoden sisäratojen EM-kilpailuissa hän sijoittui toiseksi 3 000 metrin juoksussa. Hän osallistui vielä Barcelonan kesäolympialaisiin, jossa voitti hopeaa 3 000 metrillä ajalla 8.46,85, mutta jäi 1 500 metrillä neljänneksi, vaikka juoksi uuden ennätyksensä 3.57,92. Samolenko-Dorovskih kärähti dopingista kesäkuussa 1993, mikä käytännössä lopetti hänen urheilu-uransa.


title: Tyttökullat

text: Tyttökullat ("The Golden Girls") on Susan Harrisin luoma yhdysvaltalainen komediasarja, joka kertoo kolmesta temperamenttisesta keski-ikäisestä ja yhdestä kahdeksankymppisestä naisesta Miamissa. Sarjaa kuvattiin Yhdysvalloissa vuosina 1985–1992. Sarjaa on ollut käsikirjoittamassa myös Marc Cherry, joka on luonut sarjan "Täydelliset naiset".


title: Tyttökullat

text: Suomessa sarjaa ovat esittäneet Yle TV2 sekä Nelonen.


title: Tyttökullat

text: Sarjan tunnusmusiikki on Cynthia Feen "Thank You for Being a Friend".


title: Tyttökullat

text: Dorothy Zbornak (o.s. Petrillo) on kotoisin Brooklynista. Hänen isänsä Salvadore Petrillo on kuollut, mutta Dorothyn äiti Sophia on elossa. Sophia kutsuu tytärtään lempinimellä "kisuli" (eng. pussycat). Dorothylla on myös veli nimeltään Phil ja pikkusisko Gloria. Phil on transvestiitti eikä paljonkaan tekemisissä Dorothin kanssa. Dorothy on ollut naimisissa Stanley Zbornakin kanssa ja sen jälkeen eronnut, nykyään hänet tunnetaan sinkkunaisena, jolla on ollut muutama suhde. Opiskeluaikoina Dorothy oli harvoin pojan? kanssa yhdessä. Dorothy on ammatiltaan äidinkielen opettaja, jolla on lähinnä sijaisopettajan pestejä.


title: Tyttökullat

text: Rose Nylund (o.s. Lindstrom) on kotoisin minnesotalaisesta maalaiskaupungista St. Olafista. Rose tunnetaan siitä, että hän on hyvä kertomaan uskomattomia tarinoita kotikaupungistaan St. Olafista, joita monikaan ei uskoisi todeksi, ja joita moni ei jaksaisi kuunnella. St. Olaf on skandinaavisen idiotismin keskus, josta riittää loputtomia tarinoita yllättävän läheisesti koskien myös nykyajan kriisejä. Rose on höpsö, ja hänelle sattuu usein jotain noloa tai hän nolaa asuinkumppaninsa. Rose ei osaa lukea rivien välistä, eikä hän ymmärrä sarkasmia, jota hän kuulee varsinkin Dorothylta. Jaksossa "Nice & Easy" Rose kertoo, että hänellä on lahja puhua eläinten kanssa. Rose on ollut naimisissa, mutta jäänyt leskeksi. Rose on töissä neuvontakeskuksessa.


title: Tyttökullat

text: Blanche Devereaux (o.s. Hollingsworth) on alun perin kotoisin Atlantasta, mutta muutti Miamiin kun jäi leskeksi. Blanche ja Dorothy ovat neljästä asuinkumppanista useimmiten selväpäisimmät. Blanche käy usein treffeillä, mutta vakavaa parisuhdetta hän ei ole onnistunut luomaan.


title: Tyttökullat

text: Sophia Petrillo (o.s. Grisanti) on Dorothyn yli 80-vuotias äiti, joka muuttaa sarjan ensimmäisessä jaksossa tyttärensä luokse asumaan, koska hänen vanhainkodissaan Shady Pinesissa on sattunut tulipalo. Sophia on syntyperältään ylpeä sisilialainen, ja Sophialla onkin tapana kertoa asuinkumppaneilleen sangen uskomattomia ja välillä keksittyjäkin tarinoita nuoruudestaan ja elämästään köyhässä sisilialaiskylässä. Sophia muutti Sisiliasta vuonna 1920 Yhdysvaltoihin ja asettui asumaan Brooklyniin, New Yorkiin aviomiehensä Salvadore Petrillon kanssa. Sophia ja Salvadore saivat kolme lasta: Dorothyn, Glorian ja Philin. Sophia on selvinnyt aivoinfarktista, jonka sanotaan kuitenkin muokanneen hänen aivotoimintaansa siten, että Sophia ei kykene enää kontrolloimaan puhettaan, vaan sanoo suoraan kaiken mitä milloinkin ajattelee. Tämä piirre onkin ehdottomasti Sophian näkyvin, sillä hänet tunnetaan juuri suorasukaisista kommenteistaan ja vitseistään, joita hän viljelee varsinkin asuinkumppaneistaan.


title: Tyttökullat

text: Lista Tyttökultien jaksoista englanninkielisin nimin.


title: Rahoitustarkastus

text: Rahoitustarkastus (lyhenne Rata) oli suomalainen viranomainen, jonka tehtävänä oli valvoa pankkeja ja muita luottolaitoksia, arvopaperimarkkinoilla toimivia yrityksiä, kuten sijoituspalveluyrityksiä, rahoitusyhtiöitä ja niiden hallinnoimia sijoitusrahastoja, sekä pörssiä ja arvopaperikeskusta. Rahoitustarkastuksen toiminnan tavoitteena oli rahoitusmarkkinoiden vakaus ja luottamuksen säilyminen rahoitusmarkkinoiden toimintaan. Rahoitustarkastuksen tehtävänä oli myös ohjata markkinoilla toimivia noudattamaan asianmukaisia menettelytapoja sekä edistää tietämystä rahoitusmarkkinoista.


title: Rahoitustarkastus

text: Rahoitustarkastus toimi hallinnollisesti Suomen Pankin yhteydessä, mutta oli päätöksenteossaan itsenäinen viranomainen. Sen toimintaa säänteli laki Rahoitustarkastuksesta (27.6.2003/587). Lisäksi Ratan hallintoon sovellettiin lakia Suomen Pankista (214/1998) ja muita Suomen Pankkia koskevia säännöksiä, sekä hallintolakia (6.6.2003/434).


title: Rahoitustarkastus

text: Rahoitustarkastus ja vakuutusvalvontavirasto yhdistyivät 1. tammikuuta 2009 yhdeksi virastoksi, jonka nimeksi tuli Finanssivalvonta (Fiva).


title: Rahoitustarkastus

text: Rahoitustarkastuksen toimintaa ohjasi "johtokunta", joka koostui kuudesta jäsenestä ja kolmesta varajäsenestä. Eduskunnan pankkivaltuusto nimitti neljä jäsentä ja kolme varajäsentä kolmeksi vuodeksi kerrallaan. Jäsenistä kaksi nimitettiin valtionvarainministeriön, yksi Suomen Pankin ja yksi sosiaali- ja terveysministeriön ehdotusten perusteella. Kukin sanotuista tahoista esitti nimitettäväksi yhden varajäsenen. Ratan johtaja ja vakuutusvalvontaviraston ylijohtaja olivat johtokunnan jäseniä lain nojalla. Johtokunnan tehtävänä oli muun muassa päättää viraston toimintalinjoista, asettaa toiminnan tavoitteet, hyväksyä toimintasuunnitelma ja valvontasuunnitelma sekä vastata Rahoitustarkastuksen kansainvälisessä yhteistyössä noudattamista periaatteista. Lisäksi johtokunta päätti asioista, jotka vaikuttivat merkittävästi Rahoitustarkastuksen valvottavien toimintaan tai rahoitusmarkkinoiden vakauteen tai muutoin rahoitusmarkkinoiden kehitykseen. Johtokunta myös hyväksyi Rahoitustarkastuksen budjetin, josta päätti Suomen Pankin johtokunta.


title: Rahoitustarkastus

text: Johtokunnan kokoonpano 8. helmikuuta 2008 alkaen


title: Rahoitustarkastus

text: Rahoitustarkastuksen johtajan nimitti tasavallan presidentti valtioneuvoston ehdotuksesta viisivuotiseksi toimikaudeksi. Johtaja vastasi Rahoitustarkastukselle kuuluvien tehtävien tehokkaasta ja tarkoituksenmukaisesta hoitamisesta johtokunnan antamien ohjeiden mukaisesti. Rahoitustarkastuksen viimeinen johtaja oli "Anneli Tuominen" (varatuomari, ekonomi), jonka toimikausi alkoi 1.2.2007.


title: Rahoitustarkastus

text: Eduskunnan pankkivaltuusto hoiti Rahoitustarkastuksen hallintoon ja toiminnan valvontaan kuuluvia tehtäviä. Pankkivaltuusto muun muassa valvoi toiminnan yleistä tarkoituksenmukaisuutta ja tehokkuutta, vahvisti Rahoitustarkastuksen työjärjestyksen, nimitti johtokunnan jäsenet ja varajäsenet sekä määräsi johtokunnan puheenjohtajan ja varapuheenjohtajan valtiovarainministeriön tai Suomen Pankin ehdotuksesta nimitetyistä jäsenistä.


title: Rahoitustarkastus

text: Rahoitustarkastuksen suorittama vakavaraisuusvalvonta on riskiperusteista. Se suuntautuu ensisijaisesti riskiherkimpiin instituutioihin ja järjestelmiin, valvottavien taloudellisen tilan, riskinkantokyvyn sekä riskien hallintajärjestelmien arviointiin. Valvonnalla pyritään varmistamaan, että valvottavilla on riittävät taloudelliset ja muut edellytykset toimintansa harjoittamiseen ja että ne eivät ota vakavaraisuuttaan vaarantavia riskejä. Valvonnassa korostetaan yhtiön omistajien ja johdon vastuuta yhtiön sisäisestä valvonnasta ja riskienhallinnasta.


title: Rahoitustarkastus

text: Rahoitustarkastuksen suorittamassa arvopaperimarkkinoiden valvonnassa valvonnan kohteena ovat markkinoiden menettelytavat sekä se, miten arvopapereiden liikkeeseenlaskijat noudattavat tiedonantovelvollisuuttaan. Rahoitustarkastuksen keskeinen tehtävä on tutkia epäiltyjä "sisäpiiritiedon" väärinkäytön tapauksia ja muita arvopaperimarkkinarikoksia. Rahoitustarkastus vaikuttaa myös arvopaperikaupankäynnin ja selvitystoiminnan sujuvuuteen ja toimintavarmuuteen. Valvonnan päätavoitteena on markkinoita kohtaan tunnetun luottamuksen säilyttäminen. Muita Rahoitustarkastuksen valvontatehtäviin liittyviä alueita ovat muun muassa kansainvälisten tilinpäätösstandardien (IFRS-standardit) noudattaminen, sekä rahanpesun estämiseen liittyvät toimet.


title: Rahoitustarkastus

text: Sääntelytoiminta on valvontatoiminnan ohella toinen Rahoitustarkastuksen ydintoiminnoista. Rahoitustarkastuksen sääntelytoiminta käsittää sekä omaa norminantoa että osallistumista rahoitusmarkkinalainsäädännön valmisteluun niin Suomessa kuin Euroopan unionissa. Rahoitustarkastus tekee myös lainsäädäntö- ja muita toimenpide-esityksiä muille viranomaisille mikäli markkinoiden olosuhteet sitä vaativat. Sääntelytoimintaan kuuluu myös lain soveltaminen ja muu ohjeistus, kuten esimerkiksi lausuntojen ja kannanottojen antaminen.


title: Rahoitustarkastus

text: Rahoitustarkastuksen sääntelytoiminnassa pyritään noudattamaan kansainvälisiä valvontaa ja sääntelyä koskevia periaatteita sekä EU:n sääntelyn linjauksia. Rahoitustarkastuksen toiminnassa sovellettavia kansainvälisiä standardeja ovat muun muassa Kansainvälisen valuuttarahaston IMF:n Code of Good Practices on Transparency in Financial Policies, Baselin pankkivalvontakomitean (Basel Committee on Banking Supervision, BSCS) Core Principles for Effective Banking Supervision ja IOSCO:n (International Organisation of Securities Comissions) Objectives and Principles of Securities Regulation.


title: Rahoitustarkastus

text:
Rahoitustarkastuksen valvontavaltuudet on määritelty laissa Rahoitustarkastuksesta. Valvontavaltuuksia ovat mm. oikeus tehdä tarkastuksia valvottaviin organisaatioihin ja saada valvonnan kannalta tarpeelliset asiakirjat ja tiedot, oikeus kutsua koolle valvottavan päätös- ja hallintovaltaa käyttävän elimen kokous ja olla läsnä näissä kokouksissa. Valvonnassa voidaan käyttää apuna ulkopuolista asiantuntijaa ja valvottavan toimintaa voidaan valvoa muun muassa asettamalla tehtävään asiamies. Rahoitustarkastuksen toimivaltaan kuuluu myös oikeus määrätä hallinnollisia seuraamuksia valvottavalle tai muulle rahoitusmarkkinoilla toimivalle. Hallinnollisia seuraamuksia ovat muun muassa julkinen huomautus, julkinen varoitus, rikesakko, uhkasakko, toimintakielto, toimiluvan peruuttaminen ja toiminnan rajoittaminen.
Rahoitustarkastus voi myös kieltää henkilöä toimimasta hallituksen jäsenenä, varajäsenenä, toimitusjohtajana tai toimitusjohtajan sijaisena luottolaitoksessa, sijoituspalveluyrityksessä, rahastoyhtiössä tai panttilainauslaitoksessa. Se voi myös peruuttaa tai rajoittaa yhtiön toimiluvan. Lisäksi se voi esittää markkinaoikeudelle, että tämä määräisi valvottavalle tai muulle rahoitusmarkkinoilla toimivalle seuraamusmaksun.


title: Rahoitustarkastus

text: Rahoitustarkastus tekee toiminnassaan yhteistyötä muiden kotimaisten viranomaisten, erityisesti Suomen Pankin, valtiovarainministeriön, Vakuutusvalvontaviraston, sosiaali- ja terveysministeriön ja kuluttajaviranomaisten kanssa. Esimerkiksi pankki- ja vakuutusalan finanssiryhmittymien valvonta tapahtuu yhteistyössä Vakuutusvalvontaviraston kanssa.


title: Rahoitustarkastus

text: Suomen rahoitusmarkkinoilla toimivia ulkomaisia palveluntarjoajia valvoo joko Rahoitustarkastus tai palveluntarjoajan kotivaltion valvontaviranomainen. Jos palveluntarjoaja on Euroopan talousalueelta (ETA), valvontavastuu määräytyy ns. kotivaltiovalvontaperiaatteen mukaan. Kotivaltioperiaate tarkoittaa, että palveluntarjoajan liiketoimintojen ja vakauden valvonnasta vastaa sen maan valvontaviranomainen, joka on myöntänyt palveluntarjoajalle toimiluvan. ETA-alueen ulkopuolelta olevan palveluntarjoajan suomalaista sivukonttoria valvoo Suomessa Rahoitustarkastus.


title: Rahoitustarkastus

text:
Rahoitustarkastuksen kansainvälisen toiminnan tavoitteena on vaikuttaa aktiivisesti markkinoiden menettelytapojen sekä valvonnan ja sääntelyn yhdenmukaistamiseen Euroopan talousalueella (ETA).
Kansainvälinen toiminta sisältää sekä osallistumista eri yhteistyöfoorumien työhön että valvontayhteistyötä muiden maiden valvontaviranomaisten (erityisesti Pohjoismaat ja Baltia) kanssa. Eurooppalaisia valvontayhteistyöfoorumeja ovat Euroopan pankkivalvojien komitea CEBS ja sen alainen pankkivalvojien yhteistyöelin Groupe de Contact, Euroopan keskuspankki-järjestelmän alaisuudessa toimiva pankkivalvontakomitea BSC sekä Euroopan arvopaperimarkkinavalvojien komitea CESR.


title: Rahoitustarkastus

text: Rahoitustarkastuksen toiminta rahoitetaan valvonta- ja toimenpidemaksuilla, joita maksavat valvonnan kohteena olevat organisaatiot ja arvopapereiden liikkeellelaskijat. Osa Rahoitustarkastuksen päätöksistä ja muista toimenpiteistä on maksullisia ja niistä peritään hinnaston mukainen toimenpidemaksu. Valvonta- ja toimenpidemaksuista päättää Rahoitustarkastuksen johtokunta.


title: Rahoitustarkastus

text: Vuonna 2006 valvonta- ja toimenpidemaksuja kertyi yhteensä 17,5 miljoonaa euroa. Toiminnan kulut olivat 17,2 miljoonaa euroa. Pääosa toimintakuluista koostui henkilöstökuluista (12,4 milj. euroa).


title: Rahoitustarkastus

text:
Rahoitusmarkkinoiden viranomaisvalvonta on historiansa aikana kehittynyt yksittäisten pankkien valvonnasta kattamaan koko rahoitusmarkkina-alan. Ensimmäisen pankkiylitarkastajan viran perusti Ruotsi-Suomen kuningas Kaarle X Kustaa 1659. Viranhaltijan tehtävänä oli valvoa Palmstruchin pankkia. Pankin lopetettua toimintansa virka lakkautettiin. Ensimmäiset pankkilait säädettiin 1866 liikepankkijärjestelmän kehittymisen myötä. Pankkien valvonta oli pankkeihin asetettujen asiamiesten vastuulla, joiden toimintaohjeet antoi senaatti. Pankkivalvonta alkoi keskittyä vasta 1800-luvun lopussa säästöpankkilain voimaantulon myötä.
Rahoitustarkastus perustettiin pankkikriisin jälkimainingeissa vuonna 1993. Sen edeltäjänä toimi 1922–1993 valtiovarainministeriön alainen pankkitarkastusvirasto. Rahoitustarkastuksen perustamisvaiheessa sen palvelukseen siirtyi pankkitarkastusviraston henkilökunta käytännöllisesti katsoen kokonaan, ja lisäksi osa Suomen Pankin rahoitusmarkkinaosaston henkilökunnasta.


title: Tehotytöt

text: Tehotytöt () on yhdysvaltalainen Emmy-palkittu lasten piirrossarja, joka kertoo kolmesta erittäin voimakkaasta pikkutytöstä: Papusta, Pipasta ja Poppanasta. Tytöt ovat kolmoset, mutta he eroavat toisistaan sekä luonteeltaan että ulkonäöltään. Kun Townsvillen kaupunkia uhkaa jokin vaara, vain soitto Tehotytöille, ja asia on kunnossa. Sarjan on luonut Craig McCracken ja sen on tuottanut Hanna-Barbera, joka tunnetaan nykyisin nimellä Cartoon Network Studios. Suomessa ohjelmaa on esittänyt Nelonen ja MTV3.


title: Tehotytöt

text: Sarjasta tehtiin myös elokuva Powerpuff Girls – elokuva vuonna 2002, joka kertoo tyttöjen synnyintarinan. Tehotytöistä on tehty animeversio nimeltä Demashita! Powerpuff Girls Z. Siinä he eivät saaneet syntyessään voimia, vaan suuren purkauksen seurauksena valkoiset säteet osuivat heihin.


title: Tehotytöt

text: Papu (Blossom) on Tehotyttöjen johtaja. Hänellä on oranssit pitkät hiukset ja vaaleanpunaiset silmät. Hänellä on myös punainen rusetti päässä. Papu on fiksu, pippurinen ja suosittu tyttö poikien keskuudessa, mutta myös aika hidasjärkinen. Hänellä on myös joissain jaksoissa "jäätävä puhallus" jolla voi jäädyttää mitä vain puhaltamalla.


title: Tehotytöt

text: Pipa (Bubbles) on Tehotyttöjen ilopilleri ja kova hihittämään. Hänellä on keltaiset hiukset jotka ovat saparoilla ja vaaleansiniset silmät. Pipa on viaton ja hyväsydäminen tyttö, joka haluaa jokaiselle pelkkää hyvää, mutta hän on myös pelkuri ja tavaton itkupilli. Hän osaa puhua espanjaa ja oravien kieltä joita Papu ja Poppana eivät osaa. Hänen lempilelunsa on hänen purppuranvärinen mustekalansa nimeltään Okti.


title: Tehotytöt

text: Poppana (Buttercup) on Tehotyttöryhmän poikatyttö, jolla on mustat lyhyet hiukset ja vihreät silmät. Poppana on todella maskuliininen tyttö, joka kovistelee usein ja hän tykkää tosi paljon Batmanista ja Zorrosta. Hän on todella rohkea ja haluaa aina pelastaa kaiken.


title: Tehotytöt

text: Professori Utonium on tiedemies, joka loi Tehotytöt. Hän on isänä erittäin suojelevainen tyttöjä kohtaa huolimatta siitä, että he ovat supersankareita. Lisäksi Professori on isänä erittäin hyvä rohkaisemaan tyttöjään ja osoittamaan heille rakkautta. Useimmiten hänen parhaimmat keksintönsä syntyvät vahingossa.


title: Tehotytöt

text: Pormestari on nimensä mukaan Townsvillen kaupungin pormestari, joka on erittäin riippuvainen sihteerinsä ja Tehotyttöjen avusta. Ilman heitä hän olisi hukassa. Lisäksi Pormestarille erittäin tärkeitä asioita ovat suolakurkut ja hänen musta hattunsa.


title: Tehotytöt

text: Neiti Bellum on Pormestarin sihteeri, joka useimmiten joutuu tekemään kaikki päätökset Pormestarin puolesta. Hän ei kuitenkaan halua kenenkään muun olevan Pormestarina, kuin heidän nykyinen Pormestarinsa. Bellum on kaunis nainen, johon monet miehet ovat ihastuneet, mutta hän on kuitenkin sinkku. Hänen kasvojaan ei koskaan näytetä, vaan ne ovat aina piilossa, esimerkiksi ilmapallon takana, naama on siteiden peitossa tai hiusten peittäminä.


title: Tehotytöt

text: Mojo Jojo Tehotyttöjen "veli" ja apinaroisto, joka oli aikoinaan Professori Utoniumin huostassa labrotarioapulaisena. Hän oli silloin nimeltään Jojo mutta muutti elokuvassa nimensä Mojo Jojoksi. Hänestä tuli erittäin älykäs samana hetkenä jolloin Tehotytöt syntyivät, joka oli myös osittain Mojon syytä. Mojo on Tehotyttöjen älykkäin ja samalla yksi pahimpia vihollisia. Hänen suurin tavoiteensa on tuhota Tehotytöt ja hallita Townsvilleä.


title: Tehotytöt

text: Rähinäpojat ovat kuin tehotytöt, mutta he ovat poikia. Kolmikon loi Mojo Jojo, joka vankilassa ollessaan sai idean luoda kolmikon karatakseen vankilasta ja kostaakseen tehotytöille. Rähinäpoikiin kuuluvat Ripa, Rapa ja Ropa (engl. Boomer, Brick and Butch).


title: Tehotytöt

text:
Se (Him) on Tehotyttöjen paholaismainen vihollinen jolla on kaikuva ääni ja hän on samalla yksi pahimmista pahiksista. Hänellä on ilkeät vihreät silmät, isot mustat kengät, punaiset isot sakset ja punainen iho. Hänellä on yliluonnollisia voimia ja hän voi muuttaa ulkonäköään, kuten kerran muuttui isoksi punaiseksi Oktiksi joka on Pipan lempilelu. Sen oikeaa nimeä ei koskaan sanota, koska hän on niin julma, että nimen sanominenkin on tarpeeksi kamalaa. Sen takia häntä kutsutaan nimellä se.
Prinsessa Hyffe. Prinsessa on Tehotyttöjen ikäinen tyttö. Hän on todellinen nirppanokka. Hänen isänsä on todella rikas ja Prinsessa saa kaiken haluamansa. Hän tuli pahaksi, koska Tehotytöt eivä huolineet häntä tiimiinsä. Hän yrittääkin tulla osaksi Tehotyttöjä, mutta epäonnistuu lähes poikkeuksetta.


title: Tehotytöt

text: Wizard Magazine listasi vuonna 2001 Tehotytöt sijalle 10 laatimassaan kautta aikain sadan parhaan animaatiosarjan listalla.


title: Tehotytöt

text: Tammikuussa 2009 IGN-sivuston laatiman sadan parhaan animaatiosarjan listan mukaan Tehotytöt oli sijalla 42.


title: Matt Sloan

text: Matt Sloan on yhdysvaltalainen visuaalisten efektien teknikko. Hän on myös näytellyt muun muassa jedimestari Plo Koonia kolmessa Tähtien sota -elokuvassa.


title: Michael von Grünigen

text: Michael von Grünigen (s. 11. huhtikuuta 1969 Schönried, Sveitsi) on sveitsiläinen uransa lopettanut alppihiihtäjä, joka oli urallaan erikoistunut lähes pelkästään suurpujotteluun.


title: Michael von Grünigen

text: Von Grünigen saavutti 23 maailmancupin osakilpailuvoittoa ja 46 palkintopallisijaa suurpujottelussa, lisäksi kaksi palkintopallisijaa pujottelussa. Suurpujottelucupin hän voitti neljä kertaa vuosina 1996, 1997, 1999 ja 2003. Maailmancupin lopputuloksissa hän oli parhaimmillaan kolmas kaudella 1995–1996. Maailmanmestaruuden von Grünigen voitti suurpujottelussa kahdesti: Sestrieressä 1997 ja St. Antonissa 2001. Olympialaisissa tuli pronssia Naganossa 1998.


title: Internet2

text: Internet2 on voittoa tavoittelematon yhteisö, johon kuuluu useita yhdysvaltalaisia yliopistoja, tutkimuslaitoksia ja yrityksiä. Sen tavoitteena on kehittää ja ylläpitää tehokasta tietoverkkoa. Nykyinen nopeusennätys on 9,08 gigabittiä sekunnissa uudempaa IPv6:ta käyttäen ja 8,80 gigabittiä sekunnissa nykyistä IPv4:ää käyttäen.


title: R-27

text: R-27 (, , SNV: RSM-25) on neuvostoliittolainen keskipitkän matkan ohjus, jota Neuvostoliiton laivasto käytti sukellusveneestä ammuttavana ballistisena ohjuksena (SLBM). Se voi kuljettaa yhden tai kaksi ydinkärkeä. Ohjuksen kehitti SKB-385.


title: R-27

text: Ohjuksen kehitys alkoi vuonna 1962, lentotestit alkoivat vuonna 1965 ja palveluskäyttöön se tuli virallisesti vuonna 1968.


title: R-27

text: Ohjukset sijoitettiin strategisiin Projekti 667A:n sukellusveneisiin.Ohjuksesta kehitettiin edelleen R-27U (SS-N-13 ) vuonna 1973, johon sai kaksi ydinkärkeä, yhteensä 840 kg. Samalla kantomatka pieneni alle 3000 kilometriin. Tämän ohjuksen käyttöön päivitetyt sukellusveneet saivat koodin 667AU.


title: Espanjalaiset saappaat

text: Espanjalaiset saappaat ovat kidutusväline. Espanjalaisissa saappaissa on kaksi saappaan kyljen muotoista palaa, joiden välissä on tapit, joissa on jengat ja tappien päissä kiristyskanget (kuin höyläpenkissä). Saappaita käytettäessä kysyttiin kidutettavalta tunnustusta, ja jos tämä ei tunnustanut, väännettiin tapeista esimerkiksi kierros lisää. Saappaat aiheuttivat kovia kipuja, ja pahimmassa tapauksessa jaloilla ei voinut enää kävellä.


title: Käthy

text: Käthy (1934 Löddeköpinge, Ruotsi – 24. helmikuuta 1953 Ypäjä) oli marsalkka Mannerheimin viimeinen ratsu. Käthyn nimi esiintyy kirjallisuudessa virheellisesti myös muodoissa "Kate", "Kathe", "Kathy", "Keit" ja "Käthe". Mannerheim äänsi hevosensa nimen "Keet", mistä on ehkäpä ajateltu nimen kirjoitusasun olevan englantilaisittain "Kate". Tämä virheellinen muoto esiintyy muun muassa kuvanveistäjä Anton Ravander-Rauaksen Käthystä valaman kipsipatsaan jalustassa.


title: Käthy

text: Käthy syntyi Ruotsissa vuonna 1934. Sen isä oli Flyingen siittolan omistama trakehner-ori Kyffhäuser. Käthy oli näyttävä hevonen. Se oli 171 cm korkea tamma, väriltään rautias ja päässään sillä oli leveä läsi.


title: Käthy

text: Mannerheimilla oli tarkat kriteerit ratsuilleen ja Andermann-hevosen tultua vanhaksi oli edessä uuden, sopivan hevosen etsiminen. Mannerheim halusi hevosen nimenomaan Ruotsista, jossa ratsukasvatuksessa oltiin huomattavasti Suomea edellä. Toiveena oli 5–6-vuotias, kookas, ruskea, tasaisesti asteleva, ohjaksille herkkä sekä liikennettä, sotaväkeä ja muuta vastaavaa pelkäämätön hevonen. Useiden ehdokkaiden ja neuvottelujen jälkeen siirtyi 5-vuotias Käthy Mannerheimin omistukseen. Tamma oli saanut Ruotsissa 4-vuotiaana hyvät arvostelut ja todistuksen mukaan tamman hinta oli 3000 kruunua. Edellinen omistaja piti hintaa lopullisena, koska hän ei aikonut myydä Käthyä. Mannerheim oli kuitenkin jo syksyllä 1939 Käthyn selässä Karjalankannaksella sotaharjoituksissa.


title: Käthy

text: Marsalkka oli esittänyt toiveen, että hänen viimeinen ratsunsa Käthy osallistuisi hänen hautajaisiinsa. Viimeisillään tiineenä ollut Käthy kulki osan matkaa mukana hautajaissaattueessa 4. helmikuuta 1951 puettuna koko hevosen peittävään mustaan suruloimeen, joka oli tätä tilaisuutta varten lainattu Ruotsin hovista.


title: Käthy

text: Käthy vietti viimeiset elinvuotensa Ypäjällä puolustuslaitoksen tallissa. Käthy varsoi Ypäjällä kaksi varsaa. Nimettömäksi jäänyt, 7. helmikuuta 1951 syntynyt tammavarsa oriista Held kuoli alle kahden kuukauden ikäisenä. Toisen varsan isäksi valikoitui puolustusvoimien omistama Hala-Li. Tammavarsa syntyi 24. heinäkuuta 1952 ja sai nimekseen Soffi.


title: Käthy

text: Käthy lopetettiin helmikuussa 1953 ylieläinlääkäri E. Estolan käskystä. Lopetuspäätöstä perusteltiin jalkojen rasittuneisuudella, molempien etujalkojen kehärengasdiagnoosilla sekä luutumalla vasemman etujalan polvessa. Lopetuspäätös tuli yllättäen, ja se oli sikäli erikoinen, että aikalaisten mukaan hevosen jalat eivät olleet kipeät. Tamman piti jatkaa jalostuskäytössä, ja marsalkan toiveena oli ollut, että hevonen saisi elää luonnolliseen loppuunsa saakka. Lopetukselle ei ollut mitään kiireellistä syystä, mutta siitä huolimatta hevonen käskettiin lopettaa välittömästi, helmikuun 24. päivän iltana. Varuskunnassa ylempää tullutta käskyä oli noudatettava, joten Käthy lopetettiin ampumalla ja haudattiin.


title: Käthy

text: Helluntaina 1954 paljastettiin kivistä muurattu pyramidi, jossa oli hevosenkenkään kiinnitetty alumiinilevy. Levyssä oli teksti "Käthy, Suomen Marsalkka C. G. Mannerheimin viimeinen ratsu", risti ja vuosiluku. Vuosiluku oli kuitenkin virheellisesti 1952. Hautapaikka jäi unohduksiin puolustusvoimien jätettyä varuskunnan vuonna 1955. Muistolaatta löytyi 1990-luvulla erään pihattorakennuksen takaa, ja on nykyään esillä Suomen Hevosurheilumuseossa Ypäjällä. Käthyn haudan nykyinen muistokivi paljastettiin vuonna 1991 Finnderbyn yhteydessä Hevosopiston alueella. Graniittiseen muistokiveen on kiinnitetty Jyrki Sailon tekemä korkokuva. Paljastustilaisuuden jälkeen huomattiin, että sama vuosilukuvirhe toistui – myös tässä muistokivessä Käthyn kuolinvuodeksi on merkitty 1952.


title: Käthy

text: Käthy oli vielä elossa, kun Mannerheimin ratsastajapatsaan veistokilpailu julkistettiin. Patsaan veistänyt Aimo Tukiainen on pitänyt Käthyä veistoksen hevoshahmon lähtökohtana, mutta suoranaisesti hän ei Käthyä ikuistanut.


title: Käthy

text: Ajaston julkaisemassa hevosten nimipäiväkalenterissa Käthyn nimipäivä on sijoitettu Mannerheimin syntymäpäivälle, 4. kesäkuuta.


title: Isopentaani

text: Isopentaani eli 2-metyylibutaani on normaaliolosuhteissa olomuodoltaan väritön neste. Isopentaanin rakennekaava on (CH)CHCHCH, moolimassa 72,2 g/mol, sulamispiste −160 °C, tiheys 0,6 g/cm (vesi = 1,0 g/cm), kiehumispiste 28 °C, leimahduspiste < −51 °C, itsesyttymislämpötila 420 °C ja CAS-numero 78-78-4.


title: Isopentaani

text: Isopentaani on pentaanin (CH) isomeeri kuten myös neopentaani (2,2-dimetyylipropaani).


title: Isopentaani

text: Isopentaania eristetään maakaasusta ja -öljystä. Sitä käytetään polttoaineiden lisäaineena nostamaan niiden oktaanilukua ja se reagoi alkylointireaktiolla kevyiden alkeenien kanssa ja näissä reaktioissa muodostuvia hiilivetyjä käytetään samoin. Yhdistettä käytetään myös isopenteenin ja isopreenin ja kloorattujen johdannaisten valmistuksessa.


title: Espanjalaiset portaat

text: Espanjalaiset portaat () on Roomassa, Italiassa sijaitseva kuuluisa ulkoportaikko, joka johtaa Piazza di Spagnan aukiolta Trinità dei Montin kirkolle.


title: Espanjalaiset portaat

text: Portaita kutsutaan ”espanjalaisiksi” aukion mukaan. Aukiolla sijaitsee Espanjan Pyhän istuimen suurlähetystö, jonka mukaan aukio nimettiin.


title: Espanjalaiset portaat

text: Sen 135 porrasta vievät kolmen eri pengermän muodostelmassa kirkon eteen, jossa kuitenkin portaikon ja kirkon välissä on katu ja pieni aukio. Portaikko rakennettiin vuosina 1723–1726 ranskalaisen suurlähettilään Etienne Gueffier’n varoilla. Portaat suunnitteli arkkitehti Alessandro Specchi, mutta Francesco De Sanctis saattoi rakennustyöt päätökseen. Portaikon juurella sijaitsevan suihkulähteen Fontana della Barcaccian tilasi paavi Urbanus VIII ja sen suunnitteli Pietro Bernini ja suunnitteluun osallistui myös hänen poikansa Gian Lorenzo Bernini. Idean laivanmuotoiseen suihkulähteeseen sanotaan tulleen Tiberin tulvien huuhtomasta veneestä, joka löytyi kukkulan juurelta.


title: Espanjalaiset portaat

text: Portaikkoa on restauroitu useaan otteeseen; viimeksi vuonna 1995. Nykyisin se on myös yksi Rooman suosituimmista nähtävyyksistä ja toimii paikallisten asukkaiden kohtaamispaikkana.


title: ACARS

text: ACARS eli Aircraft Communication Addressing and Reporting System on ilmailussa käytetty tiedonsiirtojärjestelmä, joka mahdollistaa lyhyiden tekstiviestien välittämisen lentokoneiden ja maa-asemien tai toisten lentokoneiden välillä. ACARS käyttää siirtotienä radio- tai satelliittiyhteyksiä.


title: ACARS

text: ACARS-järjestelmä esiteltiin jo 1970-luvulla, mutta se alkoi yleistyä liikenneilmailussa vasta 1980-luvun loppupuolella suurten lentoyhtiöiden siirryttyä sen käyttöön. Alkuvaiheessa ACARS käytti siirtotienään VHF-taajuuksia ja myöhemmin käyttöön otettiin myös satelliittiyhteydet ja HF-taajuudet. Satelliittiyhteydet mahdollistavat yhteydet myös VHF-verkon kantaman ulkopuolella, kuten valtamerien päällä, mutta niiden ongelmana on yhteyksien kallis hinta ja toimimattomuus napa-alueilla. ACARS HF-verkko saatiin valmiiksi vuonna 2001. Se mahdollistaa yhteydet myös napa-alueiden päällä ja on satelliitteja halvempi vaihtoehto valtamerien ylityksissä.


title: ACARS

text: ACARS-sanomat perustuvat vanhaan teleks-järjestelmään ja tämän vuoksi viestit reititetään aina palveluntarjoajan palvelimien läpi, vaikka viesti lähetettäisiinkin lentokoneesta toiseen.


title: ACARS

text: ACARS-sanomia käytetään mm. lennonjohdon viestien, ATIS-tiedotteiden, painolaskelmien, aikataulutietojen, huoltotilausten, työvuorolistojen, sijaintiraporttien ja telemetriatietojen välittämiseen. ACARS-viesteillä voidaan välittää myös vapaamuotoisia tekstiviestejä.


title: ACARS

text: Muutamia esimerkkejä ACARS-sanomista:


title: ACARS

text:
"Helsinki-Vantaan ATIS-tiedote lentokoneelle:"
"Vapaamuotoinen tekstiviesti huollosta lentokoneelle:"
"Helsinki-Bryssel -lennon painolaskelma:"


title: ACARS

text: Lentokoneessa ACARS-sanomien lähetyksestä ja vastaanottamisesta huolehtii "ACARS Management Unit" (MU). Kehittyneemmät MU:n versiot tunnetaan nimellä "Communication Management Unit" (CMU). MU/CMU toimii reitittimenä lentokoneen järjestelmien ja maa-asemien välillä. MU/CMU valitsee aina parhaan siirtotien lähetettävien viestien välitykseen ja välittää saapuneet viestit oikeaan päätteeseen lentokoneessa.


title: ACARS

text: ACARS-viestejä lähetetään "Multifunction Control and Display Unit" -viestinlähetyslaitteen (MCDU) välityksellä. Viestit tulevat perille radion tai satelliitin välityksellä laitteen näyttöön ja myös paperitulosteena.


title: ACARS

text: Tyypillisesti lentokoneen ACARS-päätelaitteet käsittävät lennonhallintatietokoneen (FMC, "Flight Management Computer"), tulostimen, ja matkustamopäätteen.


title: ACARS

text: Suurin osa saapuvista viesteistä on tarkoitettu lentäjille ja MU/CMU reitittää ne ohjaamon lennonhallintatietokoneelle tai tulostimelle, ja viestin tyypistä ja lennonvaiheesta riippuen ilmoittaa saapumisesta ääni- tai valomerkillä.


title: ACARS

text: Lennonhallintatietokoneella lentäjät voivat manuaalisesti lähettää viestejä ja lukea saapuneita sanomia. Sanomat voivat saapua myös suoraan ohjaamon tulostimelle.


title: ACARS

text: Viestit voidaan lähettää myös suoraan koneen järjestelmille tai matkustamopäätteeseen. Tällöin MU/CMU välittää viestin suoraan asianomaiselle laitteelle.


title: ACARS

text: ACARS:n hyviä puolia ovat helppo käytettävyys ja myös se, että järjestelmä on levinnyt kansainväliseen lentoliikenteeseen.


title: ACARS

text: ACARS-palveluntarjoaja välittää lentokoneiden lähettämät sanomat vastaanottajalle ja toisin päin. Palveluntarjoaja laskuttaa lentoyhtiötä palvelun käytöstä välitettyjen viestien määrän mukaan.


title: ACARS

text: Maailmassa on käytännössä kaksi ACARS-yhteyksien palveluntarjoajaa, Aeronautical Radio Inc. (ARINC) ja SITA. Aiemmin ARINC toimi Amerikassa ja SITA Euroopassa sekä Aasiassa, mutta nykyään molemmat toimijat ovat laajentaneet verkkojaan ”toistensa” alueille.


title: ACARS

text: Palveluntarjoaja välittää lentokoneiden lähettämät viestit edelleen lentoyhtiöiden tai lennonjohdon omiin järjestelmiin. Lentoyhtiön järjestelmä voi esimerkiksi pitää kirjaa lentojen polttoaineen kulutuksesta ja lentäjien lentotunneista.


title: ACARS

text: Yleisin lentoyhtiöiden käyttämä ACARS-palvelin on Rockwell Collinsin valmistama HERMES.


title: ACARS

text: Suomessa toimii suurimpien lentoasemien yhteydessä yhteensä seitsemän ACARS:n VHF-maa-asemaa. Kaikki suomalaiset maa-asemat käyttävät ensisijaista eurooppalaista ACARS-taajuutta 131,725 MHz.


title: ACARS

text: Taajuudet megahertseinä.


title: ACARS

text: EurooppaPohjois-AmerikkaMuutPalveluntarjoajista vain ARINC tarjoaa HF-siirtotietä ACARS-viesteille.ACARS-järjestelmä on pääosiltaan kehitetty 1970-luvulla ja onkin jo auttamatta vanhanaikainen tiedonsiirtojärjestelmä. Arvioiden mukaan nykyisen kaltainen järjestelmä saavuttaa maksimikäyttöasteensa Pohjois-Amerikassa ja Euroopassa parin-kolmen vuoden kuluessa, käytön kasvun ollessa jopa yli 20 % vuodessa.


title: ACARS

text: Lentokoneteollisuuden ratkaisu kapasiteettipulaan on ottaa vähitellen käyttöön VDL-2 -infrastruktuurin mukaiset laitteet lentokoneissa ja maa-asemilla. VDL-2 tarjoaa 31,5 kb/s tiedonsiirtonopeuden.


title: ACARS

text: Myöhemmin OSI-malliin perustuva Aeronautical telecommunications network tulee todennäköisesti syrjäyttämään nykyisen ACARS-järjestelmän.


title: Kung Fu Hustle

text: Kung Fu Hustle on hongkongilaisen näyttelijä-ohjaaja Stephen Chow'n ohjaama vuonna 2004 valmistunut humoristinen toimintaelokuva, joka parodioi hongkongilaisia kung fu -elokuvia. Chow nähdään myös elokuvan pääosassa.


title: Käärmeenmyrkyt

text: Tunnetuista alle 2000 käärmelajista noin 300 lajia on myrkyllisiä. Myrkylliset lajit löytyvät tarhakäärmeiden, myrkkytarhakäärmeiden, merikäärmeiden, kyykäärmeiden ja kalkkarokäärmeiden suvuista. Käärmeet käyttävät myrkkyjään ensisijaisesti hyökkäysaseena. Myrkkyjen tarkoituksena on lamauttaa saalis ja auttaa sulattamaan se. Yli 95 % myrkkyjen kuivapainosta on polypeptidejä, jotka sisältävät entsyymejä, toksiineja ja pieniä peptidejä. Nämä ainesosat kykenevät muuttamaan uhrien fysiologisia vasteita. Yli 20 entsyymiä on tunnistettu käärmeiden myrkyistä. Hyaluronidaasi on läsnä kaikissa käärmeenmyrkyissä. Aine mahdollistaa muiden myrkkykomponenttien kulkeutumisen uhrin kudoksiin.


title: Käärmeenmyrkyt

text: Myrkkytarhakäärmeet aiheuttavat eniten kuolemia maailmassa. Useat tunnetuimmista ja vaarallisimmista käärmeistä kuuluvat myrkkytarhakäärmeisiin. Näitä ovat kobrat, mambat, korallikäärmeet ja kraitit. Niiden myrkkyvaikutus kohdistuu hermo-lihas-liittymiin, vaikuttaen joko presynaptisesti, postsynaptisesti tai molemmin tavoin. Myrkkytarhakäärmeiden aiheuttama myrkytys alkaa purrun alueen tunnottomuudella ja heikotuksella. Systeeminen vaikutus saavutetaan 30-60 minuutissa ja tähän kuuluu silmäluomien riippuminen, silmälihashalvaus, nielemisvaikeus, runsas syljeneritys, yleinen halvaantuminen ja hengityksen lakkaaminen.


title: Käärmeenmyrkyt

text: Useat käärmeenmyrkyt toimivat neurotoksiineina presynaptisella mekanismilla ja inhiboivat asetyylikoliinin vapautumista. Nämä toksiinit ovat aktiivisia fosfolipidien hajottajia. Kaikki aineet, jotka estävät fosfolipaasi A:n toimintaa, vähentävät myös näiden käärmeenmyrkkyjen neurotoksisuutta. Beta-bungarotoksiini, noteksiini, krotoksiini ja taipoksiini estävät asetyylikoliinin vapautumista hermosolujen päätteistä ja joistakin autonomisen hermoston kolinergisistä hermosoluista. Beta-bungarotoksiinilta kestää 1,5-3 tuntia aiheuttaa täydellinen hermo-lihas-lamaantuminen laboratorionäytteessä. Lamaantuminen tapahtuu nopeammin, jos hermoa stimuloidaan altistamisaikana. Jotkut myrkyllisimmistä neurotoksiineista sitoutuvat asetyylikoliinireseptoreihin postsynaptisesti tahdonalaisissa lihaksissa. Tällä tavoin ne estävät asetyylikoliinin sitoutumista. Tämä mekanismi on tuttu kurare-myrkystä, joten kyseisiä neurotoksiineja kutsutaan myös kuraremimeettisiksi neurotoksiineiksi.


title: Verhojanskvuoristo

text: Verhojanskvuoristo on vuoristoalue Sahan tasavallan pohjoisosassa Aasian-puoleisella Venäjällä. Vuoristo rajoittuu lännessä Lenaan ja sen sivujokeen Aldaniin sekä idässä Janaan ja Indigirkaan. Vuoristo muodostaa vedenjakajan näiden kolmen vesistön välille.


title: Verhojanskvuoristo

text: Verhojanskvuoristo on noin 1 700 kilometriä pitkä ja noin 100–250 kilometriä leveä. Eteläosan keskikorkeus on noin 2 000–2 300 metriä ja pohjoisosan noin 300–800 metriä. Vuoriston eteläosassa sijaitsee sen korkein kohta, joka on 2 480 metriä merenpinnan yläpuolella. Pohjoisosan korkein kohta on 1 527 metriä merenpinnan yläpuolella. Verhojanskvuoristo liittyy idässä Tšerskivuoriin.


title: Verhojanskvuoristo

text: Vuoristoalueella on kivihiili sekä hopea-, lyijy- ja sinkkimalmiesiintymiä. Pohjoisen pallonpuoliskon matalin lämpötila on mitattu alueella sijaitsevassa Oimjakonin kylässä.


title: Tarhakäärme

text: Tarhakäärme voi tarkoittaa seuraavia asioita:


title: Dean Shiels

text: Dean Shiels (s. 1. helmikuuta 1985) on pohjoisirlantilainen jalkapalloilija, joka pelaa Skotlannin Valioliigassa Kilmarnockin joukkueessa. Aikaisemmin hän kuului Arsenalin joukkueeseen, mutta ei pelannut joukkueessa yhtään ottelua. Pohjois-Irlannin maajoukkueessa hän debytoi marraskuussa vuonna 2005 Portugalia vastaan.


title: Dean Shiels

text: Shiels joutui 8-vuotiaana onnettomuuteen, mistä lähtien hänen toinen silmänsä on ollut sokea. Sokea silmä aiheutti hänelle viime aikoina monenlaisia ongelmia, muun muassa pääkipuja, ja tammikuussa 2006 hän päätti poistattaa silmän kokonaan.


title: Jan Eliasson

text: Jan Eliasson (s. 17. syyskuuta 1940 Göteborg) on ruotsalainen diplomaatti ja poliitikko. Hän oli Yhdistyneiden kansakuntien yleiskokouksen puheenjohtaja (13. kesäkuuta 2005 alkaen) ja toimi Ruotsin ulkoministerinä 27. huhtikuuta 2006 lähtien Perssonin hallituksessa.


title: Jan Eliasson

text: Jan Eliasson on valmistunut ekonomiksi 1968 (Handelshögskolan vid Göteborgs universitet). Hän aloitti uransa diplomaattina ja toimi Olof Palmen diplomaattisena neuvonantajana 1982–1983. Hän oli Ruotsin YK-suurlähettiläs 1988–1992 ja Ruotsin Yhdysvaltain suurlähettiläs Washingtonissa 2000–2005.


title: Jan Eliasson

text: Eliasson nousi Ruotsin ulkoministeriksi kun hänen edeltäjänsä Laila Freivalds erosi menetettyään pääministerin luottamuksen.


title: Socket A

text: Socket A (tunnetaan myös nimityksellä Socket 462) on AMD:n käyttämä tietokoneiden suoritinkanta. Ensimmäiset kantaan tehdyt suorittimet olivat AMD:n valmistamia Athlon Thunderbirdejä (julkaistiin 2000). Muita kantaan sopivia suoritinmalleja ovat olleet Duron, Athlon XP, Athlon MP sekä viimeiseksi jäänyt Sempron.


title: Socket A

text: Väylä toimii kaksoiskellotettuna, eli dataa siirtyy kaksi kertaa kellojakson aikana. Väylänopeuksia oli saatavilla ensimmäisistä 2*100 MHz yksiväyläisistä nopeuksista aina 2*200 MHz nopeuksiin. Kannassa on liitäntäpintoja vain 453, 9 liitäntäpaikkaa on tukittu epäyhteensopivien Socket 370-suorittimien asentamisen estämiseksi. Socket A:n tuki on virallisesti lopetettu. Sen seuraajat ovat Socket 754 ja Socket 939.


title: Socket A

text: Socket A:n käyttämä väylä oli aina vain kahden laitteen (emolevyn muistiohjainpiirin ja suorittimen) välinen väylä, joten usean suorittimen kokoonpanoissa näitä väyliä oli useita rinnakkain, jokaiselle suorittimelle omansa. Tämä sekä lisäsi suorituskykyä että nosti useaa suoritinta tukevien emolevyjen valmistuskustannuksia.


title: Carl Gustav

text: Carl Gustav, Karl Gustav tai Karl Gustaf voi tarkoittaa mm. seuraavia:


title: Carl Gustav

text: Katso myös


title: Viktor Makejev

text: Viktor Petrovitš Makejev (, 25. lokakuuta 1924 – 25. lokakuuta 1985) oli neuvostoliittolainen ohjussuunnittelija, joka johti SKB-385-ohjussuunnittelutoimistoa. Hänen johtamansa toimisto on suunnitellut muun muassa seuraavat ohjukset:


title: Sideshow Bob

text: Robert Underdunk Terwilliger, tunnetaan paremmin nimellä Sideshow Bob, on kuvitteellinen hahmo piirrossarjassa "Simpsonit". Sideshow Bob on Hassu-klovnin entinen apulainen ja narsistinen psykopaatti, joka yrittää toistuvasti murhata Bart Simpsonin kostona aiempien suunnitelmiensa sotkemisesta. Bob on käytökseltään hienostunut, pitää itseään nerona ja rakastaa perinteistä korkeakulttuuria. Hahmon ääninäyttelijä on Kelsey Grammer.


title: Sideshow Bob

text: Sideshow Bob esiintyy "Simpsoneissa" tyypillisesti enintään yhdessä jaksossa kullakin tuotantokaudella. Useimmiten hänen päämääränään on kosto Bartille tai koko Simpsonin perheelle ja joskus myös Hassulle. Toisinaan Bobilla on lisäksi jokin muu, usein suurudenhullu rikollinen suunnitelma. Hänen ovelat juonensa epäonnistuvat aina Bartin – ja joskus myös Lisan – neuvokkuuden ansiosta ja hän päätyy lopuksi aina nöyryytettynä takaisin vankilaan. Lukuisista yrityksistä huolimatta Sideshow Bob ei ole koskaan onnistunut tappamaan ketään.


title: Sideshow Bob

text: Koska Kelsey Grammer tunnetaan myös Frasier Cranen näyttelijänä televisiosarjassa "Frasier", on Sideshow-Bobille luotu sarjaan veli Cecil ja isä Bob Sr., joiden ääninäyttelijät David Hyde Pierce ja John Mahoney esittivät "Frasierissa" päähahmon veljeä ja isää Niles ja Martin Cranea.


title: Sideshow Bob

text: Sideshow Bobilla on valtava, palmun latvaa muistuttava punaisenruskea tukka, luihu olemus sekä kalpea ihonväri. Hänellä on luonnostaan klovnin kenkiä vastaavat suhteettoman pitkät jalkaterät. Hänellä on erinomainen lauluääni ja hän laulaa mielellään otteita Gilbertin ja Sullivanin opereteista.


title: Sideshow Bob

text: Bobilla on uudemmissa jaksoissa vaimo ja Gino-niminen poika Italiassa, mutta heidät nähdään vain harvoin. Poliittiselta näkökannaltaan hän on republikaani.


title: Sideshow Bob

text: Toistuvassa kestovitsissä Bob astuu maassa olevaan haravaan, jolloin harava ponkaisee häntä naamaan, ja tämä toistuu yleensä monta kertaa peräkkäin, koska seuraavan askeleen kohdalla onkin uusi harava. Haravat on usein jätetty todella omituisiin paikkoihin. Saatuaan iskun haravan varresta kasvoihinsa Bob mumisee ja ääntelee ärsyyntyneesti hetken.


title: Sideshow Bob

text: Tavatessaan Bartin Sideshow Bobilla on tapana sanoa pahaenteisesti matalalla äänellä ”Hello, Bart” ("Hei, Bart"). Bobin nähdessään kaikki Simpsonit huudahtavat aina yhteen ääneen ”Aaah! Sideshow Bob!”


title: Sideshow Bob

text: "Simpsonien" 1. tuotantokaudella Sideshow Bob oli nimensä mukaisesti sideshow- eli sivuesiintyjä Hassu-klovnin televisio-ohjelmassa. Hänen ensiesiintymisensä oli jaksossa ”Sankarin pää”, jossa hänet nähtiin Hassun seurassa ensin vilahdukselta tv-ruudussa ja myöhemmin vihaisessa väkijoukossa. Jaksossa ”Komedian kuningas” hän lavasti Hassun syylliseksi Apun kaupan aseelliseen ryöstöön, kaappasi Hassun ohjelman itselleen ja muutti sen korkeakulttuuria käsitteleväksi. Hassun fani Bart Simpson kuitenkin paljasti hänen juonensa, ja niin Sideshow Bob joutui ensimmäisen kerran vankilaan. Hänen tilalleen Hassu-Klovnin apulaiseksi tuli Sideshow Mel.


title: Sideshow Bob

text: Sideshow Bob näkyi tämän jälkeen vilauksena 2. kauden jakson ”Ihme” talvisessa kohtauksessa sekä 3. kauden jaksossa ”Suosikki”, jossa hän istui Bartin kanssa samassa sellissä.


title: Sideshow Bob

text: Sideshow Bobin varsinainen paluu oli 3. tuotantokauden jaksossa ”Musta leski”, jossa hän vankilasta vapauduttuaan meni naimisiin Margen siskon Selma Bouvierin kanssa. Bob aikoi murhata Selman hääyönä periäkseen tämän rahat, mutta Bart paljasti juonen viime hetkellä.


title: Sideshow Bob

text: 5. kauden jaksossa ”Cape Fear” jälleen vankilasta vapautunut Sideshow Bob lähetti Bartille verisiä uhkauskirjeitä, jolloin Simpsonit muuttivat peloissaan pois Springfieldistä. Bob seurasi heitä ja hyökkäsi yöllä heidän asuntolaivaansa, mutta Bart onnistui harhauttamaan häntä kunnes poliisit osuivat paikalle. Haravavitsi (ks. edellä) ja Bobin tunnusmusiikki (ks. jäljempänä) nähtiin ja kuultiin ensi kerran tässä jaksossa.


title: Sideshow Bob

text: Seuraavaksi Sideshow Bob valittiin Springfieldin pormestariksi 6. kauden jaksossa ”Kuolleet sielut”, mutta Bart ja Lisa paljastivat hänen väärentäneen ääniä vaaleissa. 7. kauden jaksossa ”Bobin poksahdus” vankilasta paennut Bob uhkasi koko kaupunkia kaappaamallaan armeijan ydinpommilla vaatien televisio-ohjelmien lopettamista ja yritti lisäksi tappaa Hassu-klovnin kamikaze-lennolla, mutta Bart ja Lisa sabotoivat jälleen hänen juonensa.


title: Sideshow Bob

text: 8. kauden jaksossa ”Mallivanki vapaalla” Sideshow Bob oli parantanut tapansa ja jakson roisto olikin hänen kateellinen veljensä Cecil, jonka pysäyttämisessä Bob auttoi Bartia ja Lisaa. Kun poliisipäällikkö Wiggum jakson lopussa passitti myös Bobin syyttömänä vankilaan, Bob vannoi jälleen kostoa.


title: Sideshow Bob

text: Sideshow Bob teki välillä sovinnon Hassu-klovnin kanssa, koska hän kaikesta huolimatta arvostaa tätä viihdetaiteilijana, mutta muutti mielensä 12. kauden jaksossa ”Bobin kosto” kuultuaan Hassun tuhonneen kaikki nauhat sarjansa vanhoista jaksoista, joissa Bob oli esiintynyt. Vankilasta vapautunut Bob meni töihin Springfieldin ala-asteelle ja hypnotisoi Bartin tappamaan Hassun tämän juhlalähetyksessä. Hassu kuitenkin piti lähetyksessä yllättäen Bobia ylistäneen liikuttavan puheen, jolloin Bob pysäytti Bartin viime hetkellä, mutta joutui silti takaisin vankilaan. Hänet tuomittiin tällä kertaa kuolemaan, mutta hän onnistui jollain tavalla välttämään tämän kohtalon. 14. kauden jaksossa ”Suuri etsivä” Sideshow Bob palkattiin rikollisten juonien asiantuntijana selvittämään kuka yritti murhata Homerin kylpylässä. Tässä jaksossa Bobille tarjoutui tilaisuus tappaa Bart, mutta hän ei pystynyt siihen, koska oli "tottunut tämän kasvoihin".


title: Sideshow Bob

text: 17. kauden jaksossa ”Kosto on suloinen” Simpsonit kohtasivat Italiassa uuden elämän aloittaneen Bobin, joka oli nyt perheellinen ja erään pikkukylän pormestari. Simpsonit möläyttivät vahingossa Bobin rikollisesta taustasta, jolloin hän sai kaupungin vihat niskaansa ja yritti jälleen kostaa Simpsoneille koko perheensä voimin. 19. kauden jaksossa ”Kuolettava mainoskikka” Bartia syytettiin Bobin taposta, sillä Bart heitti oikeudenkäynnissä Bobin käyttämät nitrot ikkunasta. Ilmeni kuitenkin, että Bob oli perheensä avulla lavastanut kuolemansa, ja hän yritti tappaa Bartin lukitsemalla tämän ruumisarkkuun krematoriossa, mutta Lisa paljasti juonen ja Bart pelastui. Tämä jakso oli Cecil-veljen toinen ja viimeinen sekä veljesten vanhempien ainoa esiintyminen sarjassa.


title: Sideshow Bob

text: 21. kauden jaksossa ”Periviholliset” kasvojaan vaihtanut Sideshow Bob muutti Simpsoneiden naapuriin Walt-nimiseksi mieheksi tekeytyneenä. Hän sieppasi Bartin tappaakseen tämän osavaltioiden rajalla, jossa poliisi ei voisi vangita häntä, mutta Bart sai jälleen harhautettua häntä avun tuloon asti. 25. kauden jaksossa ”Muunneltua murkinaa” Sideshow Bob suoritti työpalvelua geenimuunneltuja kasviksia valmistavan suuryrityksen laboratoriossa ja paetessaan paljasti hankkineensa yli-inhimilliset kyvyt täydentämällä omaa geeniperimäänsä eläinten geeneillä. Hän yritti lopuksi itsemurhaa, mutta epäonnistui hukuttautumisessa, koska oli kasvattanut itselleen kidukset.


title: Sideshow Bob

text:
Sarjan normaalista juonijatkumosta poikkeavassa 27. kauden halloween-jaksossa ”Kauhujen talo, osa 26” Sideshow Bob onnistui tappamaan Bartin, mutta palautti hänet henkiin, koska koki oman elämänsä merkityksettömäksi Bartin kuoltua. Bob vilahti myös 28. kauden jakson ”Kauhujen talo, osa 27” avauskohtauksessa, jossa Maggie esti hänen aikeensa katkaisemalla häneltä pään. Bobin toistaiseksi viimeisin esiintyminen on ollut 29. kauden jaksossa ”Kadonnut keppostelija”, jossa hän etsi metsään kadonnutta Bartia. Tässä jaksossa Bob luopui toisen kerran vapaaehtoisesti tilaisuudesta tappaa Bart ja väitti parantuneensa pakkomielteestään kostoon.
Kun "Simpsonien" alkutekstijakso uudistettiin vuonna 2008, siihen lisättiin kohta, jossa pikaisesti vilahtava Sideshow Bob yrittää huitaista jalkakäytävällä rullalautailevaa Bartia viidakkoveitsellä.


title: Sideshow Bob

text: Sideshow Bobilla on "Simpsonien" taustamusiikissa oma dramaattinen johtoaihe, joka kuullaan yleensä silloin kun hän ilmestyy ensi kerran näkyviin kussakin jaksossa, varsinkin jos kohtaus on pahaenteinen. Kyseessä oli alun perin ”Cape Fear” -jakson musiikillinen pääteema. Se on "Simpsonien" säveltäjän Alf Clausenin jäljitelmä vuoden 1962 jännityselokuvan "Tuomitun kosto" ("Cape Fear") pääteemasta, jonka sävelsi kuuluisa elokuvasäveltäjä Bernard Herrmann.


title: Freak-Ed

text:
Freak-Ed on vuonna 1993 Vantaalla Koivukylässä perustettu punkrock-yhtye. Se oli aikanaan yksi Suomen suosituimmista niin sanotuista skate punk -yhtyeistä, mutta on sittemmin hajonnut. Yhtye kiersi paljon ruotsalaisten punk-yhtyeiden kanssa, kuten Millencolin, No Fun At All, Stoned, Randy ja 59 Times The Pain. Yhtyeen huippuhetkiin kuuluu Lagwagon ja Strung-Out -yhtyeiden lämmittely Lepakossa vuonna 1995.
Kummatkin levyt on julkaissut Spinefarm Records. Myöhemmin julkaistut levyt "Fortress Of Fear" ja "Let´s rock together" julkaistiin Red Five Recordsin kautta.
Dont say what they say, dont be what they are (1994)


title: Freak-Ed

text: To Be Your Friend (1995)


title: Freak-Ed

text: Cantores Majores (1997)


title: Freak-Ed

text: Let´s rock together (1999)


title: Freak-Ed

text: Fortress Of Fear (2001)


title: Rengasmerkinnät

text: Rengasmerkinnät ovat yleisesti hyväksyttyjä ja vakioituja merkintöjä, joiden avulla ilmoitetaan renkaan koko ja muita ominaisuuksia, kuten pyörimissuunta, suurin sallittu paine, kantavuus, nopeusluokka, valmistusaika ja muita tietoja. Vanteen koko ilmoitetaan tuumina, kun taas muut merkinnät noudattelevat pääasiassa SI-järjestelmän mukaisia mittoja tai niistä johdettuja mittoja.


title: Rengasmerkinnät

text: Renkaan ensimmäinen kolminumeroinen luku ilmaisee renkaan leveyden millimetreinä, minkä jälkeen tulevan kautta-viivan jälkeen tuleva kaksinumeroinen luku ilmaisee renkaan korkeuden leveydestä prosentteina. R-kirjaimen jälkeen tuleva yleensä kaksinumeroinen luku tarkoittaa renkaan vannetta vastaan asettuvan reiän sisämittaa tuumina.


title: Rengasmerkinnät

text: Esimerkiksi rengasmerkintä 205/55R16 tarkoittaa, että rengas on noin 205 millimetriä leveä, sen korkeus on 55 % leveydestä ja reiän halkaisija on 16", joten asennus tehdään 16-tuumaiselle vanteelle. Kirjain "R" tarkoittaa, että rengas on vyörengas (R=radial).


title: Rengasmerkinnät

text: Marraskuun 2012 jälkeen EU-alueella myytävissä renkaissa on tarra, josta selviää renkaan vierintävastus, jarrutusmatka märällä asfaltilla sekä renkaan aiheuttama melu. Nastarenkailta merkintää ei vaadita ja merkintää on pidetty puutteellisena talvirenkaille, koska jarrutusmatka ilmoitetaan talvirenkaillekin märällä asfaltilla lumen ja jään sijasta.


title: Rengasmerkinnät

text:
Eri automalleilla on erisuuruisia huippunopeuksia. Suuremmissa nopeuksissa renkaat lämpenevät enemmän kuin vähäisemmissä nopeuksissa. Tämän vuoksi renkaan kuumenemisesta aiheutuvaa rikkoutumisvaaraa vähennetään määrittelemällä renkaille eri nopeusluokat. Eri nopeusluokan renkaat vaikuttavat myös auton ajo-ominaisuuksiin, esimerkiksi kaarreajoon ja vakauteen. Liian pienen nopeusluokan renkaat verrattuna autolla ajettaviin huippunopeuksiin huonontavat auton hallintaa huippunopeuksilla, ja vastaavasti korkean nopeusluokan renkaat ovat epämukavat ajettaessa hitaammilla nopeuksilla. Kirjaimet vastaavat nopeuksia seuraavasti:
Osassa renkaita on ilmoitettu amerikasta lähtöisin oleva Treadwear -indeksi, jolla valmistaja ilmoittaa renkaan kulutuskestävyyden. Suomessa markkinoidaan pääsääntöisesti Treadwear indeksillä 200-400 merkittyjä renkaita, kun esimerkiksi Amerikan Yhdysvalloissa myydään renkaita luokitusluvulla 800+. Säännöt ilmoittamiselle on luonut Uniform Tire Quality Grade Standards (UTQG). Yhdysvalloissa rengasvalmistajat myös myöntävät kulumiskestävyystakuita renkaille alkaen 35 000 mailista 80 000 mailiin.


title: Rengasmerkinnät

text: Talvirenkaissa, jotka ovat kitkarenkaita tai nastarenkaita, on merkintä M+S, joka on lyhenne englanninkielisistä sanoista "mud" (muta) ja "snow" (lumi).


title: Amerikan valtioiden järjestö

text: Amerikan valtioiden järjestö (lyhenteet OAS ja OEA) on Amerikan itsenäisten valtioiden muodostama kansainvälinen järjestö. Järjestö perustettiin vuonna 1948 ja se aloitti toimintansa 1951.


title: Amerikan valtioiden järjestö

text:
Järjestön nykyinen pääsihteeri on 2. toukokuuta 2005 virkaan valittu chileläinen José Miguel Insulza, joka tuolloin oli maansa sisäministeri. Hänen kautensa alkoi 26. toukokuuta 2005.
Amerikan valtioiden järjestöllä on neljä virallista kieltä. Järjestön nimi lyhennetään englannin kielellä OAS ja muilla kolmella kielellä OEA. Koko nimi on eri kielillä seuraava: Jäsenmaiden alueella on myös viides virallinen kieli, hollanti, jolla sen nimi on "Organisatie van Amerikaanse Staten", lyhenteeltään OAS. Hollanti ei kuitenkaan ole järjestön virallinen kieli. Suomessa järjestöön on tavattu viitata usein vain englantilaisessa lyhyessä muodossa ""OAS"", joskus myös ""Amerikan valtioiden yhteistyöjärjestö"".


title: Amerikan valtioiden järjestö

text: Järjestön peruskirjan mukaan sen tavoitteena on edistää demokratiaa ja ihmisoikeuksia, toimia rikollisuutta ja huumekauppaa vastaan, turvata rauhan säilyminen ja pyrkiä muodostamaan koko Amerikan käsittävä vapaakauppa-alue. Järjestön tehtävänä tuli olla toimiminen välittäjänä jäsenmaiden keskisissä riita-asioissa ja kahakoissa, ja tarvittaessa asettaa sanktioita aggressiivisille osapuolille. Se lupasi myös toimia äärimmäisen köyhyyden poistamiseksi ja tavanomaisten aseiden määrän rajoittamiseksi. Samaten sen tuli tukea kaksoismantereen maiden välistä kulttuurista ja taloudellista yhteistyötä. Käytännössä järjestö oli alun perin suunnattu nimenomaan jäsenmaiden uhkana pitämää kommunismia vastaan.


title: Amerikan valtioiden järjestö

text: Järjestön toimielimiin kuuluvat yleiskokous, pysyvä neuvosto sekä pääsihteeri. Täydentäviä ja joskus väliaikaisia ovat yhteistyö- ja kehitystoimisto, ihmisoikeuskomissio ja muita vastaavia elimiä.


title: Amerikan valtioiden järjestö

text:
Yhdeksäs Amerikan valtioiden välinen konferenssi pidettiin Kolumbian Bogotássa keväällä 1948. Samaan aikaan kaupungissa puhkesi suuri mellakka "El Bogotazo" populistiliberaalin paikallisen poliitikon Gaitánin murhasta.
Yhdysvallat vaati tuolloin osallistujamaita sitoutumaan taistelemaan kommunismia vastaan. Sen johdolla 21 maata allekirjoitti tämän sitoumuksensa 30. huhtikuuta 1948, ja tämä sitoumus astui voimaan joulukuussa 1951. Pian sopimusvaltioista alettiin käyttää nimitystä Amerikan valtioiden järjestö, josta sitten tuli virallinen nimi.


title: Amerikan valtioiden järjestö

text: Järjestön toiminta suuntautui ensisijaisesti kommunismia vastaan, jonka seurauksena alkuperäisiä lupauksia toiminnasta demokratian ja ihmisoikeuksien puolesta laiminlyötiin, ja monissa Latinalaisen Amerikan maissa valtaan nousivan jyrkän oikeistolaiset diktatuurit ja sotilashallitukset. Järjestön sanotaan toimineen enimmäkseen Yhdysvaltain käsikassarana sen takapihalla eli latinalaisessa Amerikassa. Järjestö erotti periaatteisiinsa vedoten perustajajäsenensä Kuuban vuonna 1962 tämän läpikäytyä vallankumouksen ja liittouduttua kommunistisen itäblokin kanssa. Monissa järjestön jäsenmaissa on etenkin viime vuosina esitetty toiveita Kuuban ottamisesta takaisin mukaan, mutta Kuuba ei ole osoittanut kiinnostusta järjestön toimintaa kohtaan. Kesäkuussa 2009 järjestö päätti yksimielisesti kutsua Kuuban takaisin jäsenekseen. Aiemmasta suhtautumisestaan huolimatta Kuuban hallitus kertoi olevansa tyytyväinen päätökseen.


title: Amerikan valtioiden järjestö

text: 1960-luvun lopulta alkaen Amerikan valtioiden järjestö alkoi ottaa jäsenikseen siirtomaaisännistään vasta itsenäistyneitä Karibian maita. Yksi viimeisimmistä liittyneistä on Kanada, joka tuli mukaan järjestöön vasta 1990. Järjestö kohtasi voimakasta vastustusta 1970- ja 1980-luvulla; vasemmistolaiset kutsuivat sitä jopa Yhdysvaltain omaksi siirtomaahallinnoksi. Erityisesti kiinnitettiin huomiota siihen, kuinka Kuuba erotettiin välittömästi sen omaksuttua vasemmistolaisen diktatuurin, kun taas oikeistolaiseen diktatuuriin vajonneita Brasiliaa, Argentiinaa tai Chileä vastaan ei kohdistettu minkäänlaisia toimia, vain koska näiden diktatuurien poliittinen väri ei ollut ristiriidassa Yhdysvaltain politiikan kanssa. Veriset oikeistolaiset hallitukset olivat luotettavia Yhdysvaltain liittolaisia.


title: Amerikan valtioiden järjestö

text: Vuoden 1990 tienoilla monet diktatuurien ja sotilasjunttien hallitsemat latinalaisen Amerikan maat vapautuivat ja omaksuivat taas demokratian. Kun Neuvostoliitto samaan aikaan romahti, lakkasi kommunismi yhtäkkiä olemasta vakavasti otettava uhkakuva Amerikan mantereilla. Yhdysvallat löyhensi otettaan Amerikan valtioista, ja useimmissa maissa poliittinen kenttä alkoi siirtyä jälleen vasemmalle. Amerikan valtioiden järjestössä tämä merkitsi sitä, että järjestö on 1990-luvulta alkaen toiminut aiempaa itsenäisemmin ja Yhdysvaltain käskyjä noudattamatta. Nykyinen pääsihteeri on ensimmäinen, joka valittiin virkaansa, vaikkei hän ollut Yhdysvaltojen tukema ehdokas.


title: Amerikan valtioiden järjestö

text: Järjestön alkuperäiset 21 jäsenmaata vuodelta 1948 ovat seuraavat:


title: Amerikan valtioiden järjestö

text: 1960-luvun lopussa mukaan liittyi kolme uutta maata:


title: Amerikan valtioiden järjestö

text: 1970-luvun puolivälistä alkaen mukaan tuli vuosikymmenen aikana kahdeksan maata: 1990-luvun vaihteessa seuraan liittyi vielä kolme maata:


title: Amerikan valtioiden järjestö

text: Järjestössä on yhteensä 35 maata, mikäli Kuuba lasketaan mukaan. Käytännössä järjestössä on kuitenkin 34 jäsenmaata, koska Kuuban hallitus ei osallistu sen toimintaan.


title: Amerikan valtioiden järjestö

text: Honduras suljettiin ulos järjestöstä heinäkuussa 2009 vastalauseena laillisen presidentin Manuel Zelayan syrjäyttämiselle ja armeijan vallankaappaukselle.


title: William B. Davis

text: William Bruce Davis (s. 13. tammikuuta 1938 Toronto, Kanada) on kanadalainen näyttelijä, joka on parhaiten tunnettu roolistaan salamyhkäisenä Tupakkamiehenä TV-sarjassa "Salaiset kansiot".


title: William B. Davis

text: Davis on toiminut draaman professorina Bishopin yliopistossa, ja hän on perustunut Vancouveriin William Davis Centre Actors Study -näyttelijäkoulun.


title: William B. Davis

text: Davis on aiemmin ollut myös maailmanluokan vesihiihtäjä.


title: Rocky Marciano

text: Rocky Marciano, oikealta nimeltään Rocco Francis Marchegiano, (1. syyskuuta 1923 Brockton, Massachusetts – 31. elokuuta 1969 Newton, Iowa) oli yhdysvaltalainen raskaansarjan nyrkkeilijä ja ammattilaisten raskaan sarjan maailmanmestari. Marciano oli neljäs voittamattomana mestaruudestaan luopunut raskaansarjan maailmanmestari James J. Jeffriesin, Gene Tunneyn ja Joe Louisin jälkeen, ja painoluokkansa ainoa mestari, joka on lopettanut häviämättä yhtäkään otteluaan.


title: Rocky Marciano

text: Marciano oli tyyliltään voimakkaasti hyökkäävä nyrkkeilijä, joka pystyi voimallaan ja kestävyydellään korvaamaan monia puutteitaan. Hän oli vain 179 senttimetriä pitkänä hyvin pieni tavanomaiseksi raskaansarjan nyrkkeilijäksi, ja hänen käsivartensa olivat lyhyet.


title: Rocky Marciano

text: Vuonna 2007 ESPN asetti Rocky Marcianon 51. parhaaksi pohjoisamerikkalaiseksi urheilijaksi 1900-luvulla.


title: Rocky Marciano

text: Amerikanitalialainen Rocco Francis Marchegiano syntyi Brocktonissa, Massachusettsissa 1. syyskuuta 1923 viisilapsisen perheen esikoisena. Muut sisarukset olivat Alice, Concetta, Elizabeth, Sonny ja Peter. Hänen isänsä Pierino Marchegiano oli suutari, ensimmäisessä maailmansodassa palvellut merijalkaväen veteraani ja kotoisin Abruzzon Ripa Tentinasta. Hänen äitinsä Pasqualina Picciuto taas oli kotoisin San Bartolomeo in Galdosta Campaniasta.


title: Rocky Marciano

text: Marciano oli kuolla keuhkokuumeeseen 18-kuukautisena. Nuoruudessaan hän pelasi baseballia ja harrasti kotonaan painonnostoa.


title: Rocky Marciano

text: Maaliskuussa 1943 Marciano liittyi Yhdysvaltain armeijaan kahden vuoden palvelukseen. Palvellessaan Massachusettsin Fort Devensissa hän osallistui joukko-osastonsa keskinäisiin nyrkkeilykilpailuihin. Myöhemmin hänet sijoitettiin Swanseaan, Walesiin, jossa hän avusti Englannin kanaalin ylittäviä Normandian huoltoaluksia. Sodan jälkeen hän suoritti palveluksensa loppuun maaliskuussa 1946 Fort Lewisissa, Washingtonissa.


title: Rocky Marciano

text: Amatööriuransa alussa Marchegianoa valmensi hänen ystävänsä Allie Colombo. Kun Marchegiano eräässä amatööriturnauksessa tyrmäsi neljässä ottelussa kaikki vastustajansa, Colombo otti yhteyttä New Yorkissa majaansa pitäneeseen valmentaja Charley Goldmaniin, toivoen hänen ottavan Marchegianon suojatikseen. Nuori nyrkkeilijä kutsuttiin samoihin aikoihin myös baseball-seura Chicago Cubsien harjoitusleirille, mutta päätti hylätä tarjouksen. Hän kävi amatööriurallaan vain 12 ottelua, joista hävisi neljä.


title: Rocky Marciano

text: 17. maaliskuuta 1947 Marchegiano aloitti ammattilaisuransa voittamalla Lee Eppersonin kolmannen erän tyrmäyksellä. Hän tienasi ottelusta 50 dollaria ja joutui palaamaan normaaliin päivätyöhön. Ensimmäisen ammattilaisottelunsa jälkeen hän jatkoi myös amatööriotteluiden käymistä. Epperson-ottelun jälkeen Goldman onnistui antamillaan suosituksilla saamaan Marchegianon manageriksi kokeneen Al Weillin, joka työskenteli jo ennestään useiden maailmanmestareiden managerina, muttei ollut vielä löytänyt raskaansarjan mestariaan. Hän tienasi sopimuksen mukaan puolet Marchegianon ansioista.


title: Rocky Marciano

text: Ensitöikseen Weill päätti muuttaa nyrkkeilijänsä nimen helpommaksi. Etunimi Rocco muuttui helposti muotoon "Rocky", kun taas sukunimeksi olivat ehdolla "March" ja "Mack", ennen kuin eräs ottelukuuluttaja keksi nimen "Marciano".


title: Rocky Marciano

text: Marciano aloitti uransa ammattilaisena totisesti 12. heinäkuuta 1948 Harry Bilzeriania vastaan ja voitti teknisellä tyrmäyksellä ensimmäisessä erässä. Marciano voitti vuonna 1948 yksitoista ottelua, kaikki ennen täyttä aikaa ja peräti kahdeksan ensimmäisessä erässä. Vuonna 1949 hän voitti kolmetoista kamppailua.


title: Rocky Marciano

text: Kaikissa 20 ensimmäisessa ammattilaisottelussaan Marciano yhtä pistein saavutettua voittoa lukuun ottamatta tyrmäsi vastustajansa. 26. ottelussaan hän kohtasi ensimmäisen nimekkään vastustajansa, voittamattoman Roland LaStarzan, 24. maaliskuuta 1950 New Yorkin Madison Square Gardenissa ensimmäisessä pääottelussaan. Ottelu oli hyvin tasaväkinen ja sen loppuessa molemmat tuomarit kannattivat eri nyrkkeilijää niukasti voittajaksi. Kehätuomari oli merkinnyt ottelun korteissaan tasapeliksi, mutta hänen antamansa täydentävät pisteet 9–6 nostivat Marcianon kamppailun voittajaksi. Tämän jälkeen Marciano voitti yhdeksän vastustajaa, ennen kuin pääsi jälleen ottelemaan Gardenissa. 12. heinäkuuta 1951 hän kohtasi 23-vuotiaan Rex Laynen, joka oli noussut julkisuuteen voitettuaan Jersey Joe Walcottin. Marciano tyrmäsi Laynen elokuvateattereihin televisioidun ottelun kuudennessa erässä. Hän voitti tämän jälkeen yhden ottelun ennen kohtaamista entisen maailmanmestarin Joe Louisin kanssa, joka oli ollut nuoren Marcianon esikuva. Hän itse ei olisi halunnut käydä kamppailua, joka päättyi kahdeksannessa erässä Marcianon voittoon teknisellä tyrmäyksellä.


title: Rocky Marciano

text: Louisin jälkeen Marciano ehti voittaa neljä ottelua vuonna 1952 ennen pääsemistään maailmanmestaruusotteluun kokenutta Jersey Joe Walcottia vastaan. Ottelu käytiin Philadelphiassa 23. syyskuuta 1952. Marciano kävi kanveesissa ottelun alussa ja kun ottelu oli edennyt muutamia eriä, alkoivat hänen silmäkulmansa vuotaa verta. Ennen seitsemännen erän alkua Marciano valitti silmiensä olevan tulessa, ja väitti saaneensa niihin jotakin ärsyttävää ainetta. Walcott johti ottelua pistein, ennen kuin 13. erässä Marcianon lyömä isku tyrmäsi hänet. Uusintaottelu Marcianon ja Walcottin välillä käytiin 15. toukokuuta 1953, jolloin Marciano voitti hänet jo ensimmäisessä erässä tyrmäyksellä. Kohtaamisistaan Walcottin kanssa hän tienasi yhteensä 260 000 dollaria.


title: Rocky Marciano

text: Marciano puolusti mestaruuttaan toisen kerran Roland LaStarzaa vastaan, jonka hän oli aiemmin vuonna 1950 voittanut niukasti pistein. Hallitseva mestari lähti 24. syyskuuta 1953 New Yorkin Yankee Stadiumilla käytyyn otteluun ennakkosuosikkina kertoimin 4–1. LaStarza johti ottelua ensimmäisten kuuden erän ajan, jonka jälkeen Marciano pääsi kamppailuun mukaan. Ottelu päättyi Marcianon voittoon teknisellä tyrmäyksellä, kun kehätuomari keskeytti ottelun 11. erässä. Jotkut arvostelijat kutsuivat kamppailua ”hidastetuksi murhaksi”, ja se päätti LaStarzan ammattilaisuran. Kamppailu valittiin "Ring Magazinen" Vuoden nyrkkeilyotteluksi. 17. kesäkuuta 1954 Marciano puolusti mestaruuttaan kolmatta kertaa haastajanaan entinen maailmanmestari Ezzard Charles. Hän oli ainoa Marcianon haastajista, joka kesti täyden ottelun ja hävisi pistein 15-eräisen ottelun jälkeen. Uusintaottelu käytiin 17. syyskuuta 1954 samassa paikassa, jolloin Marcianon nenä aukesi ja alkoi vuotaa verta niin, että jopa ottelun keskeyttäminen olisi ollut mahdollista. Maailmanmestari kaatoi Charlesin ottelun aikana kahdesti kanveesiin ennen tyrmäystä kahdeksannessa erässä. Tämäkin kamppailu valittiin "Ring Magazinen" Vuoden nyrkkeilyotteluksi. Seuraavan kerran Marciano puolusti titteliään San Franciscossa Kezar Stadiumilla 16. toukokuuta 1955 menestyksekkäästi britannialaista Don Cockellia vastaan ja voitti hänet teknisellä tyrmäyksellä yhdeksännessä erässä. 21. syyskuuta 1955 New Yorkin Yankee Stadiumilla Marciano puolusti mestaruuttaan kuudetta ja viimeistä kertaa Archie Moorea vastaan. Hän tienasi ottelusta uransa suurimman palkkion 328 374 dollaria ja televisio-oikeuksista 140 000. Mooresta tuli jo ottelun alussa toinen nyrkkeilijä, joka koskaan löi Marcianon kanveesiin. Haastaja hallitsi ottelun alkupuolta, kunnes kuudennessa erässä verta vuotava Marciano kaatoi Mooren ensimmäisen kerran kanveesiin. Ottelu päättyi Marcianon voittoon yhdeksännessä erässä tyrmäyksellä.


title: Rocky Marciano

text: 27. huhtikuuta 1956 Marciano ilmoitti yllättäen lopettavansa uransa voittamattomana maailmanmestarina. Kaikkiaan Marciano otteli ammattilaisena 49 ottelua, joista voitti kaikki. Voitoista 43 tuli tyrmäyksellä. Hän tienasi uransa aikana 1 460 488 dollaria.